ORGAN  PENTRU  ŞTIINŢA  Şl  VIEAŢA  BISERICEASCA. 

—  APARE  DE  DOUA  ORI  PE  LUNĂ.  — 


Anul  IX. 

Februarie,  1915.  Nr.  3—4. 

REDACTORI: 

Dr.  N1COLAE  BALAN  *  Dr.  SILVIU  DRAGOMIR. 

Redacţia : 

CUPRINSUL: 

Uo  jubileu  rar. 

Nichita  Alba: 

Foloasele  suferinţelor. 

Arhim.  Scriban: 

O  nouă  fază  a  iezuitismului. 

D.  CornUescu : 

Pe  Oolgota. 

Ioatt  IJopa: 

Cuvântare  despre  frica  de  Dumnezeu. 

Ortodoxul: 

Două  mentalităţi. 

N.  B,: 

Pilde  şl  asemănări:  Restabilit.  La  văpsitor. 

N.  B 

O  observaţie  nebăgată  în  seamă.  Trebuieşte 
nn  conducător!  Mântuit  prin  cartea  de  ru¬ 
găciuni.  Pâne,  nu  piatră!  La  Gravelotte. 

Mişcarea  literară. 

Cronică : 

Pentru  cetitori.  O  mişcătoare  mărturisire  de 

credinţă.  «Sfântul  Apostol  Petru  la  Sf.  Sinod 
din  Bucureşti».  Odoarele  mănăstirilor  diu 
Bucovina la  Viena,  Ura  în  răsboiu.  Si¬ 
noadele  eparhiale. 

mm. 

REDACŢIA  |I  ADMINISTRAŢIA:  SIBIIU.  strada  REISENFELS  Nr.  II. 

SIBIIU.  -  1915. 

TIPARUL  TIPOQRAFIEI  ARH1DIECEZANE. 


Annl  IX. 


Februarie,  1915. 


Nr.  3-4. 


REVISTA  TEOLOGICĂ 

organ  pentru  ştiinţa  şi  vieaţa  biserioeaseă. 


38 


Un  jubiieu  rar. 

La  Dumineca  Tomii  s’au  împlinit  40  de  ani,  de 
când  înalt  Preasfinţitul  nostru  arhiepiscop  şi  mitropolit 
Ioan  a  fost  sfinţit  întru  episcop  pe  seama  eparhiei  Ara¬ 
dului,  al  căreia  sinod  scurt  înainte  de  aceea  îi  dăduse 
votul  de  încredere. 

Intr’adevăr  rar  jubileu  a  fost  acesta,  pentrucă  rar 
a  ajuns  un  arhiereu  o  păstorire  şi  o  vieaţă  atât  de  în¬ 
delungată. 

Dar  lungimea  zilelor  nu  e  un  merit  al  omului,  ci 
e  un  dar  dela  Dumnezeu.  Meritul  omului  constă  în 
faptul,  cum  a  petrecut  şi  cu  ce  a  umplut  anii,  mulţi 
sau  puţini,  ce  i-au  fost  hărăziţi  dela  Dumnezeu. 

Şi  Înalt  Preasfinţitul  nostru  arhipăstor,  dela  înăl¬ 
ţimea  celor  86  de  ani  încheiaţi  poate  privi  cu  satisfacţie 
în  trecut,  pentrucă  a  întrebuinţat  bine  darul  lungimei 
de  zile  ce  i-l’a  dat  Dumnezeu,  punându-1  cu  devotament 
în  serviciul  bisericii  şi  al  poporului  nostru. 

Acest  lucru  a  fost  recunoscut  în  ziua  jubilară  din 
partea  membrilor  sinodului  arhidiecezan,  cari  prezentân- 
du-se  la  reşedinţa  I.  P.  Sf.  Sale  prin  rostul  dlui  Andreia 
Bârseanu,  preşedintele  Asociaţiunii,  i-au  exprimat  înaltului 
jubilant  sentimentele  lor  de  recunoştinţă  şi  iubire  fiească. 
In  frumoasa  vorbire  ţinută  cu  acea  ocazie  festivă, 
oratorul  a  zis  între  altele: 

«Trăind  în  tinereţă  şi  în  vârsta  primă  a  bărbăţiei 
în  apropierea  şi  în  tovărăşia  bărbaţilor  mari,  cari  au 
pus  temelii  nouă  şi  trainice  bisericii  noastre  naţionale, 
Escelenţa  Ta  ai  avut  prilej  a  le  cunoaşte  gândurile  şi 
vrerile,  şi  ajuns  mai  târziu  în  locurile  din  fruntea  ei, 
Te-ai  hotărît  a  urmă  mai  departe  lucrările  lor,  întărind 
şi  apărând  fără  preget  Sionul  nostru  românesc. 

Mai  întâiu  în  de  Dumnezeu  păzită  dieceză  a  Ara¬ 
dului,  timp  de  24  de  ani,  ai  desvoltat  o  activitate  ne¬ 
întreruptă,  contribuind  la  reorganizarea  acestei  dieceze 
şi  la  înzestrarea  ei  cu  toate  întocmirile  mai  de  lipsă. 

Când  apoi  Pronia  dumnezeiască,  prin  voinţa  po¬ 
porului  nostru  credincios,  Te-a  ridicat  în  fruntea  în- 
tregei  noastre  provincii  mitropolitane  şi  totodată  în 
fruntea  arhidiecezei  noastre  transilvane,  cercul  de  acti¬ 
vitate  al  Escelenţei  Tale  s’a  lărgit,  crescându-Ţi  deodată 
cu  rangul  şi  răspunderea  arhierească. 

Escelenţa  Ta  însă  Te-ai  arătat  vrednic  şi  de  această 
nouă  treaptă,  cea  mai  înaltă  în  organismul  bisericii 
noastre  naţionale. 

Nu  este  dat  nouă,  contimporanilor,  a  judecă  şi 
a  preţui  după  merit  lucrările  Escelenţei  Tale,  de  când 
Provedinţa  dumnezeiască  Te-a  adus  în  mijlocul  nostru, 
încredinţându-ţi  cea  mai  înaltă  vrednicie  în  sânul  bise¬ 
ricii,  şi  până  în  ziua  de  astăzi,  când,  pe  lângă  mitra 
sfinţită,  pletele  venerabile  argintii  împodobesc  creştetul 
Escelenţei  Tale;  aceasta  o  va  face  mai  târziu  istoria 
nepărtinitoare. 

Cu  toate  acestea,  nu  cred  să  fie  vreunul  dintre 
noi,  sau  din  întreagă  provincia  mitropolitană,  care  să 
nu  recunoască  activitatea  neobosită  a  Escelenţei  Taie, 
ce  nu  Te-a  părăsit  nici  chiar  până  la  această  etate  înain¬ 
tată  şi  care  ne  poate  servi  ca  pildă  vie  nouă,  celor  mai 
tineri,  —  devotamentul  pentru  biserica  noastră  strămo¬ 
şească,  şi  priceperea  şi  iscusinţa  cu  care  ai  condus  naia 
acestei  biserici  prin  atâtea  valuri  şi  printre  atâtea  stânci 
primejdioase. 

De  asemenea  cu  toţii  trebue  să  recunoaştem,  că 
activităţii,  priceperii  şi  energiei  Escelenţei  Tale  avem  să 
mulţămim  înfăptuirea  câtorva  instituţiuni  plănuite  şi,  în 
parte,  iniţiate  de  vrednicii  antecesori  ai  Escelenţei  Tale. 

Amintesc  în  prima  linie  catedrala,  care  va  vesti  în  toate 
timpurile  devotamentul  şi  zelul  pentru  biserică  al  Esce- 
lenţei  Tale,  precum  şi  seminarul  renovat,  care  va  adă¬ 
posti,  până  la  împrejurări  mai  bune,  în  condiţiuni  cu 
mult  mai  favorabile  ca  până  acum,  tinerimea  noastră 
studioasă  în  ogorul  bisericii  şi  şcoalei  noastre  naţionale. 

Astăzi  deci,  când,  cu  vrerea  lui  Dumnezeu,  se  îm¬ 
plinesc  40  de  ani  de  când  Te-ai  învrednicit  a  primi 
darul  arhieriei,  venim  cu  toţii,  preoţi  şi  mireni,  membri 
ai  Sinodului  şi  ai  Consistorului  arhidiecezan  şi-Ţi 
aducem,  Inaltpreasfinţite  Părinte,  omagiile  noastre  de 
recunoştinţă  pentru  tot  binele  făcut  poporului  nostru 
în  cadrele  bisericii  noastre  naţionale. 

Facă  Ceriul,  care  Te-a  ţinut  până  la  această  fru¬ 
moasă  vârstă  de  patriarh  «întreg,  cinstit,  sănătos»,  ca 
firul  vieţii  Inaltpreasfinţiei  Tale  să  se  lungească  până  la 
limitele  extreme  date  nouă  muritorilor  pe  acest  pământ, 
spre  binele  şi  fala  bisericii  noastre  naţionale  şi  a  cre¬ 
dincioşilor  ei. 

Trăiască  Escelenţa  Sa  încă  mulţi  şi  fericiţi  ani!» 

In  răspuusul  prin  care  1.  P.  S.  Sa  a  mulţumit  pentru 
felicitări,  a  spus,  că  din  dragoste  de  biserică  şi  popor 
a  primit  arhieria  înainte  cu  40  de  ani  şi  că  a  trecut 
prin  grele  împrejurări,  dar  sperează  că  pe  urma  acestui 
răsboiu  acele  împrejurări  neprielnice  pentru  desvoltarea 
bisericii  şi  poporului  nostru  vor  dispare. 

O  frumoasă  felicitare  a  primit  1.  P.  S.  Sa  din  partea 
sinodului  eparhiei  Aradului,  al  căreia  păstor  a  fost, 
precum  şi  din  multe  alte  părţi. 

La  aceste  urări  ne  asociem  şi  noi,  dorind  înalt 
Preasfinţiei  Sale  să  aibă  mângâierea  a  vedea  schimbate 
spre  bine,  cum  sperează  şi  cum  sperăm  cu  toţii,  îm¬ 
prejurările  grele  de  cari  s’a  lovit  în  conducerea  bisericii 
noastre.  întru  mulţi  ani  Stăpâne!  Redacta 


Foloasele  suferinţelor. 

tIn  foc  se  curăţă  aurul.  In  focul  suferinţelor  se  curăţă 
de  scăderi  şi  se  limpezeşte  şi  sufletul  omenesc. 

Dacă  n’ar  fi  şi  zile  cu  ploaie  şi  cu  vânt,  ci  ar  fi 
numai  zile  cu  soare  strălucitor,  totul  s’ar  uscâ  pe  pământ. 

Aşa  se  petrece  şi  desvoltarea  vieţii  noastre  su¬ 
fleteşti.  Un  soare  veşnic  şi  neîntunecat  de  norul  nici 
unei  griji,  ni-ar  face  mintea  uşoară  şi  inima  seacă.  «Nimic 
nu  e  mai  greu  de  suportat,  decât  un  şir  întreg  de  zile 
bune»  —  e  vorba  unui  om  înţelept. 

^Ceeace  Dumnezeu  trimite  asupra  noastră  e  bun; 
chiar  şi  năcazurile  şi  suferinţele  servesc  în  mâna  Tatălui 
nostru  celui  ceresc  spre  îndreptarea  şi  spre  binele  nostru. 
•Să  nu  murmurăm  deci  împotriva  mijloacelor  pe  cari 
Dumnezeu  le  alege  pentru  mântuirea  noastră. 

De  curând  cetisem  undeva  o  poveste  despre  un 
om  foarte  sărac,  care  trebuia  să-şi  câştige  prin  lucru 
greu  pânea  cea  de  toate  zilele.  Năcazul  i-a  fost  partea 
vieţii  lui.  Intr’o  bună  zi  a  auzit  sărmanul  om,  că  s’ar 
fi  găsind  undeva  o  ţară  a  fericirii,  unde  nu  este  sărăcie, 
nu  sunt  boli  şi  nici  moarte,  ci  numai  belşug  în  toate 
ce-ţi  cere  inima  şi  vieaţă  fără  de  sfârşit.  De  aici  încolo 
nu  şi-a  mai  luat  gândul  dela  acea  ţară  şi  plănuia  mereu 
cum  ar  putea  găsi  drumul  spre  ea. 

Intr’o  zi  veni  Ia  coliba  lui  un  vrăjitor  care-i  zise 
să-şi  dorească  ceva  şi  i  se  va  împlini.  Când  auzi  această 
vorbă,  sărmanul  om  rugă  ferbinte  pe  vrăjitor  să-l  con¬ 
ducă  în  ţara  fericirii.  Vrăjitorul  i-a  făgăduit  că-i  va  îm¬ 
plini  dorinţa,  apoi  făcu  câteva  semne  tainice  şi  deodată 
apăru  înaintea  lor  o  pasăre  mare  foarte.  Vrăjitorul  îi 
zise  să  se  suie  pe  grumazii  acelei  pasări  uriaşe,  care 
sbură  repede  cu  el  peste  mări  şi  ţări  până  în  ţara  fericirii. 

Câţiva  ani  a  trăit  omul  nostru  mulţămit  în  acea  ţară. 
Acolo  eră  anul  întreg  numai  vară,  câmpurile  erau  tot 
înflorite  şi  pomii  încărcaţi  cu  tot  felul  de  poame.  Boala 
şi  sărăcia  nu  erau  cunoscute.  Dar  cu  toate  bunătăţile 
ce  se  găseau  acolo,  omul  nostru  a  început  să  se  sature 
de  vieaţa  ce  o  ducea.  Toţi  locuitorii  acelei  ţări  s’au 
urît  de  traiul  lor  şi  doreau  să  se  întâmple  ceva  ce  să 
le  schimbe  traiul. 

Intr’o  zi  a  întrat  în  acea  ţară  un  neguţător,  care 
vindea  un  fel  de  boabe,  ca  de  mazăre,  din  care  dacă 
înghiţea  cineva  una  numai,  căpătă  durere  în  stomac  şi 
perii  capului  i  se  făceau  albi  ca  zăpada.  Cei  mai  mulţi 
dintre  locuitorii  din  ţara  fericirii  şi-au  cumpărat  boabe 
de  acelea,  aşa  că  neguţătorul  s’a  ales  cu  un  câştig  bun. 

Omul  nostru  încă  se  dorea  să  se  întoarcă  în  ţara 
lui,  când  deodată  se  pomeni  din  somn  şi  se  văzu  tot 
în  vechea  şi  sărăcăcioasa  lui  colibă.  Mai  mare  i-a  fost 
bucuria  că  numai  în  vis  a  fost  în  ţara  fericirii,  iar  nu 
şi  aievea. 

'^Povestea  aceasta  cuprinde  o  învăţătură  foarte  folo¬ 
sitoare,  anume  să  nu  ne  tot  plângem  şi  să  cârtim,  că 
nu  avem  tot  ce  am  dori  să  nu  ne  lipsească.  De  mul- 
teori^e  mai  bine  să  ne  lipsească  unele  lucruri,  căci 
atunci  cu  atât  mai  mult  preţuim  pe  acelea  ce  le  avem. 

«Dacă  n’ar  fi  şi  iarnă,  atunci  primăvara  şi  vara  nu 
ni-ar  mai  face  bucurie.  Dacă  n’am  avea  să  lucrăm, 
odihna  nu  ni-ar  fi  spre  plăcere.  Chiar  şi  boalele  ne  sunt 
de  folos,  căci  ne  fac  să  preţuim  cu  atât  mai  mult  să¬ 
nătatea.  Sf.  ap.  Pavel  zice  că  «năcazul  răbdare  lucrează, 
iară  răbdarea  iscusinţă,  iară  iscusinţa  nădejde,  iară  nă¬ 
dejdea  nu  ruşinează»  (Rom.  5,  4 — 6). 

Când  soarele  apune  vedem  pe  cer  mii  de  stele  scli- 
picioase,  ca  tot  atâtea  nădejdi  surâzătoare,  pe  cari  ziua 

nu  Ie  vedem  de  lumina  soarelui.  Când  soarele  va  răsări 
din  nou,  dimineaţa  ţi  se  va  părea  mai  luminoasă.  »Nu 
plânge  când  ceriul  sufletului  tău  e  acoperit  de  nori,  căci 
fiecare  nor  conţine  ploaia  cea  mănoasă  pentru  întinsele 
câmpii  şi  holde  ale  vieţii  tale.  Iar  dacă  totuş  nu  ţi-ai 
putut  opri  plânsul,  să  şti  că  lacrimile  nu  numai  tulbură 
ochiul,  ci  îl  şi  curăţă.  Cel  ce  n’a  văzut  lumea  şi  printr’o 
lacrimă,  acela  rămâne  slab  filozof,  căci  nu  şi-a  putut 
adânci  vieaţa  sufletească.1 

a  Dar  năcazurile  şi  suferinţele  mai  au  un  folos:  ele 
ne  deschid  o  fereastră  pe  care  putem  privi  în  inima 
Domnului  Hristos  şi  deacolo  să  ne  adăpăm  apoi  inimile 
noastre  cu  apa  cea  vie,  din  care  bând  nu  vom  însetoşâ 
în  veci. 

i  Lumea  nu-i  un  raiu  din  care  plăcerile  să  nu  se  mai 
sfârşească, i>dar  să  nu  crezi  că  ea  este  un  pustiu,  fiindcă 
Dumnezeu  nu  te  lasă  după  voia  ta  în  toate.  «Lumea  e 
o  şcoală  a  lui  Dumnezeu,  şi  năcazurile  şi  suferinţele 
sunt  mijloace  pe  cari  Dumnezeu  le  alege  spre  binele 
nostru  sufletesc,  «spre  formarea  caracterului  nostru,  care, 
ca  şi  stejarul  cel  puternic,  cu  atât  se  întăreşte  mai  mult, 
cu  cât  a  îndurat  mai  multe  vijelii.  «Ce  scrâşneşti  aşa?» 
zise  un  sculptor  cătră  blocul  de  marmură  din  care  cio¬ 
plea  o  statue.  —  «Scrâşnesc,  pentrucă  mă  loveşti  cu 
atâta  neîndurare;  nu  vezi  câte  bucăţi  din  mine  acoper 
pământul?)  —  «Nebună»,  răspunse  sculptorul,  «nu  în¬ 
ţelegi  tu  că  n’ai  ajunge  la  loc  de  cinste  în  templu,  nici 
n’ai  atrage  privirile  oamenilor,  dacă  nu  te-aş  lovi  ca 
să  te  eliberez  de  tine  însăţi,  ca  dintr'un  bloc  prost  să 
ajungi  o  statuie  frumoasă?»2 


'  Dr.  P.  W.  von  Keppler,  Leidenssckule.  pag.  23. 
2  Dr.  P.  W.  Keppler,  op.  cit.  pag.  31. 

«Şi  din  suferinţele  acestui  înfricoşat  răsboiu  Dum¬ 
nezeu  va  face  să  răsară  roade  bune,  pe  cari  pacea  poate 
nu  ni  le  poate  da.  «De  muiteori  în  vieaţă  trebuie  să  se 
prăbuşească  unele  lucruri  şi  întocmiri,  pe  cari  ne-am 
obicinuit  să  le  socotim  drept  scut  şi  adăpost  deasupra 
capetelor  noastre,  pentruca  cu  atât  mai  de-adreptul  să-şi 
poată  revărsă  ceriul  darurile  sale  asupra  noastră. 

O  plantă  crescută  sub  un  stejar  puternic,  se  simţea 
foarte  fericită  că  are  un  astfel  de  protector.  Intr’o  bună 
zi  a  venit  un  tăietor  de  lemne  şi  după  mai  multe  lo¬ 
vituri  de  săcure  a  culcat  la  pământ  puternicul  stejar. 
<Vai  de  mine»  —  se  tânguiâ  planta  —  «ce  mă  voiu  face 
eu  acum?  Soarele  fierbinte  mă  va  arde  şi  ofili,  ploaia 
grea  mă  va  înecă  şi  vântul  turbat  mă  va  scoate  din 
rădăcini».  Dar  temerile  plantei  nu  s’au  împlinit,  căci,  de 
când  i  s’a  luat  protectorul,  a  început  să  respire  mai 
liber,  soarele  a  încălzit-o,  rouă  a  răcorit-o,  rădăcinile  şi 
le-a  înfipt  mai  adânc  în  pământ,  a  crescut,  s’a  desvoltat, 
a  înflorit  şi  a  produs  roade  ca  nicicând  altădată.1 

Acelaş  lucru  trebuie  să  se  întâmple  adeseori  şi  în 
vieaţa  omenească,  ca  indivizii  şi  popoarele  să  poată 
primi  mai  de-adreptul  binecuvântările  ceriului  şi  să  se 
desvolte.  Sperăm  că  în  acest  sens  lucrează  şi  răsboiul 
pentru  progresul  nostru. 

Nichita  Albu. 


1  Ch.  H.  Spurgeon,  Geistesstrahlen,  voi.  1.  ed.  Reclam,  pag.  9, 

O  nouă  fază  a  iezuitismului. 


Când  s’a  suit  pe  tron  Piu  X,  citeam  că  problema 
pontificatului  său  va  fi  de  a  restabili  disciplina  slăbită 
în  cler.  Azi,  dupăce  pontificatul  lui  s’a  încheiat,  putem 
să  ne  dăm  seamă  dacă  aceste  prevederi  s’au  realizat. 

Da,  fostul  papă  s’a  ocupat  mai  cu  seamă  cu  resta- 
tornicirea  frânelor  slăbite  ale  disciplinei  bisericeşti,  cu 
afirmarea  legăturii  nestricate  care  trebuie  să  existe  între 
toţi  membrii  ierarhiei  şi  ai  bisericii,  dela  papă,  până  la 
cel  din  urmă  credincios. 

Ceva  eră  adevărat  în  prevederea  de  acum  10  ani 
trecuţi,  numai  că  ea  nu  s’a  împlinit  în  direcţiunea  în 
care  s’ar  fi  aşteptat  cineva. 

Când  zici  «disciplină»,  înţelegi  raportul  care  ţine 
pe  cei  mai  mici  strâns  legaţi  de  cei  mai  mari,  aşa  că 
ei  formează  un  singur  corp.  Dacă  zici  că  disciplina  e 
slăbită,  înţelegi  că  membrii  acelui  corp  nu  mai  stau  unii 
cătră  alţii  în  raportul  care  să  formeze  dintr’ânşii  o  or¬ 
ganizare  mişcându-se  în  jurul  unui  centru  şi  fiind  la  în¬ 
demâna  acelui  centru,  într’o  desăvârşită  unitate  de  ac¬ 
ţiune.  O  organizare  fără  disciplină  îţi  arată  că  părţile 
care  o  alcătuiesc  nu  se  sprijină  reciproc,  au  o  existenţă 
râsleaţă  şi  nu  se  întrunesc  în  armonia  care  să  formeze 
din  ele  o  singură  unitate,  cu  o  singură  direcţiune  şi  cu 
un  scop  conştient. 

Deci,  dacă  e  vorba  să  restabileşti  disciplina,  te 
gândeşti  mai  cu  seamă  la  acei  cari  au  perdut  conştiinţa 
raportului  în  care  se  află  cătră  şefii  lor  şi  astfel  nu  mai 
pot  alcătui  împreună  cu  ei  un  singur  corp,  care  merge 
cu  bună  ştiinţă  şi  voinţă  spre  direcţiunea  care  e  che¬ 
marea  tuturor.  Mai  cu  seamă  se  înţelege  atitudinea  mo¬ 
rală  a  cuiva  sau  a  câtorva,  atunci  când  e  vorba  de  luare 
de  măsuri  pentru  restabilirea  disciplinei.  Păcătuirea  în 
contra  moralei,  în  contra  datoriei,  legată  apoi  de  per- 
derea  răspunderii  şi  de  conştiinţa  că  trebuie  să  dai  seamă 

pentru  acestea  cuiva  care  priveghiază  şi  ia  măsuri .  . 
sunt  elemente  cari  se  au  în  vedere  atunci  când  e  vorba 
de  disciplină  şi  de  restabilirea  ei. 

Prin  urmare,  dacă  se  vorbea  despre  restabilirea  dis¬ 
ciplinei  ca  despre  o  problemă  a  urmaşului  lui  Lton 
XIII,  trebuia  să  se  gândească  cineva  la  lipsurile  morale, 
la  lipsurile  în  îndeplinirea  datoriei,  la  nepăsarea  faţă  de 
datorie  şi  la  perderea  conştiinţei  de  supunere  şi  ascul¬ 
tare  cătrâ  ceice  priveghează,  adecă  ia  un  total  de  păcate 
pe  care  noul  papă  voia  să  le  desfiinţeze  sau,  cel  puţin, 
să  le  stăvilească. 

Prevederea  relativ  la  pontificatul  lui  Piu  X  s’a  îm¬ 
plinit,  e  adevărat,  dar  nu  în  direcţiunea  aceasta  în  care 
ne-am  fi  aşteptat,  când  vorbim  de  disciplină  şi  de  re¬ 
stabilirea  ei. 

Papa  Piu  X  şi-a  luat  ca  deviză  cuvintele  instaurare 
omnia  in  Christo  —  a  restatornici  toate  pe  temelia  lui 
Isus  Hristos,  ideie  înaltă  şi  care  proiectă  în  viitor  o 
mare  de  lumină  peste  noul  pontificat. 

Dar  această  restatornicire  Piu  X  a  urmat-o  numai 
într’o  singură  direcţiune.  El  a  vrut  ca  însaş  gândirea 
să  străbată  pe  căile  creştine,  omul  să  cugete  creştineşte 
şi  să  se  lapede  cu  totul  de  mentalitatea  străină  de  în¬ 
văţăturile  bisericii.  Şi  fiindcă  pentru  el  capul  catolicis¬ 
mului  eră  însaş  biserica,  însuş  creştinismul,  urmă  că 
nu  putea  fi  adevărată  restatornicire  în  Isus  Hristos,  dacă 
legătura  sufletească  cu  scaunul  Romei,  în  toate  chesti¬ 
unile,  nu  eră  ceva  viu  şi  real  în  cugetul  fiecărui  credincios. 

Din  cauza  aceasta,  Piu  X  a  intervenit  în  biserica 
sa  în  toate  chestiunile  în  care  i  se  părea  lui  că  se  slă¬ 
beşte  prin  ceva  legătura  cu  Roma.  Astfel  a  fost  mai 
întâiu  separaţiunea  dintre  biserică  şi  stat  în  Francia,  în 
care  el  a  împedecat  pe  catolicii  francezi  de  a  se  organiza 
aşa  cum  eră  mai  bine  pentru  interesele  lor.  I  se  părea 
că  biserica  franceză  ar  fi  putut  ajunge  prea  independentă 
faţă  de  Roma  şi  a  creat  catolicismului  francez  o  situ- 
aţiune  mai  grea  decât  şi-ar  fi  creat-o  el  însuş  după  po¬ 
sibilităţile  de  organizare  pe  cari  i  le  lăsă  legea  separa- 

ţiunii.  —  După  aceea  a  venit  chestiunea  modernismului, 
adecă  a  ideilor  străine  de  învăţământul  bisericii  cari 
pătrunseră  în  mijlocul  unora  din  preoţii  şi  credincioşii 
bisericii  catolice,  idei  cari  de  asemenea  constituiau  un 
ferment  de  slăbire  a  inimilor  catolice  de  biserica  Romei. 
La  acestea  apoi,  putem  adăugă  măsuri  de  ordin  mai 
mărunt,  precum  acelea  luate  în  contra  Sillon- ului  francez,1 
prin  care  orice  activitate  de  un  caracter  nou  părea  ceva 
suspect  şi  care,  din  această  cauză,  mai  curând  ori  mai 
târziu  trebuia  să  se  aştepte  la  osândă. 

Acesta  a  fost  pontificatului  Piu  X,  rol  negativ,  rol 
de  pază  şi  de  fereală,  în  care  eră  mai  bine  să  nu  faci 
nimic,  ca  să  nu  greşeşti,  decât  să  faci  ceva  şi  să  fi 
expus  să  greşeşti,  situaţiune  care,  la  urma  urmei,  ajunge 
la  suprimarea  oricărei  activităţi. 

Deşi  restabilirea  de  disciplină,  rolul  lui  Piu  X  n’a 
fost  îndreptat  în  direcţiunea  îndreptării  morale,  a  con¬ 
ştiinţei,  a  datoriei,  ci  mai  mult  a  credinţei,  a  cugetării, 
ca  nu  cumva  să  se  furişeze  o  ideie  străină,  prin  care 
să  se  slăbească  chiagul  lăuntric  şi  să  se  deslipească 
inimile  de  Vatican. 

II. 

Concentrându-şi  activitatea  mai  cu  seamă  în  această 
direcţiune,  rezultatul  ei  a  fost  un  fenomen  care  a  ajuns 
foarte  acut  spre  sfârşitul  pontificatului  fostului  papă. 

Omul  fiind  judecat  din  punctul  de  vedere  al  ideilor 
lui,  fie  ele  exprimate  direct,  fie  rezultând  dintr’o  acti 
vitate  oarecare,  din  desfăşurarea  căreia  se  desprindeau 
anumite  idei  conducătoare,  s’a  ajuns  să  se  formeze  un 
sistem  quasi-inchizitorial,  care  peste  mulţi  bărbaţi  aruncă 
ocara  că  nu  sunt  catolici  buni,  fiindcă  ar  avea  cutare 
sau  cutare  ideie. 

Un  nou  curent  de  fanatism  a  ieşit  la  lumină,  care 
vedea  în  toate  părţile  numai  inimi  lăpădate  de  legătura 


1  Chestiunea  aceasta  se  găseşte  în  studiile  mele  anterioare  apărute 
sub  titlul:  «Evenimente actuale  din  biserica  catolică »  (Sibiiu  1915)  pag.  24—58, 
şi  cari  formează  prima  fasciculă  a  acestor  studii. 


cu  Vaticanul.  Ori  unde  eră  un  pic  de  activitate  nouă, 
îndată  începeau  suspectările  într’o  anumită  presă  şi  prin 
anumite  cuvântări.  Se  găsea  numai  decât  că  influinţele 
protestante  au  intrat  în  sânul  catolicismului,  şi  deci  cei 
intraţi  pe  mâna  criticei  fanatice  erau  taxaţi  drept  greşiţi 
în  materie  de  credinţă. 

Aceste  critice  îşi  aveau  influenţa  lor  la  Vatican,  şi 
de  foarte  multeori  silinţe  din  cele  mai  nobile  s’au  văzut 
zădărnicite  de  asemenea  influenţe  oculte,  cari  găseau 
bună  primire  în  cercurile  înalte  ale  Vaticanului. 

Şi  critica  nu  se  întindea  numai  la  materiile  de  cre¬ 
dinţă,  ci  la  toate,  iar  într’o  mare  măsură  la  cele  politice. 
Erai  rău  catolic,  dacă  în  materii  curat  politice  urmai  o 
linie  de  conduită  alta  decât  cea  plăcută  Vaticanului. 

Grupul  acesta  s’a  numit  al  intransigenţilor  şi  ajun¬ 
sese  foarte  puternic,  aruncând  ocara  asupra  celor  mai 
de  seamă  bărbaţi,  că  n’ar  fi  buni  catolici,  că  au  alte 
idei  decât  Vaticanul,  chiar  acolo  unde  credinţa  nu  avea 
nimic  de  zis,  în  chestiuni  libere  şi  indiferente.  Ba  au 
îndrăznit  să  se  suie  cu  suspectările  şi  atacurile  lor  până 
şi  la  scaunele  episcopale.  In  sfârşit,  cei  mai  buni  bărbaţi 
se  aşteptau  ca  într’o  bună  zi  să  se  vadă  încărcaţi  cu 
cele  mai  grele  invective  pentru  «necredinţa  lor».  Un 
nou  zid  se  făceâ  între  lumea  catolică  şi  între  Vatican. 
Nu  se  putea  comunică  cu  centrul  catolicismului  decât 
prin  porţile  acestor  intransigenţi.  Ei  erau  cei  în  stare  a 
te  pune  bine  sau  rău  cu  Vaticanul.  O  specie  de  paznici 
feroci  se  furişaseră  pe  neaşteptate  în  sânul  bisericii  ca¬ 
tolice,  şi  ei  aveau  de  acolo  înainte  a  împărţi  certificate 
de  bun  catolicism. 

Erau  oameni  fără  răspundere,  oameni  nechemaţi, 
şi,  ca  tot  omul  fără  răspundere,  deveniseră  îndrăzneţi 
peste  măsură,  fiindcă  nu  aveau  a  da  nimănui  socoteală 
pentru  purtarea  lor. 

Grupul  acesta  de  intransigenţi  a  căpătat  numele  de 
«al  integraliştilor»,  adecă  al  acelor  cari  primesc  cato¬ 
licismul  în  toată  lărgimea  şi  consecvenţele  lui,  nu  numai 
într’o  măsură  redusă,  cum  priveau  ei  pe  cei  asupra  că- 

rora  aruncau  săgeţile  de  răi  catolici,  de  modernişti  şi 
modernizanţi.  Adevăratul  catolic  trebuia  să  fie  catolic 
integral,  sâ  fie  în  toate  una  cu  sfântul  Părinte  dela  Roma, 
şi  in  credinţă,  şi  în  politică,  şi  în  toate  interpretările, 
cu  un  cuvânt  în  toate  manifestaţiunile  vieţii. 

Acesta  a  fost  rezultatul  pontificatului  lui  Piu  X: 
formarea .  unei  grupe  pretenţioase,  care  se  considera 
stăpână  pe  adevărata  ortodoxie  şi  care,  pe  motive  de 
nimic  sau  închipuite,  se  năpustea  cu  multe  ocări  asupra 
celorce  nu  cugetau  ca  ei.  Ba  nu  numai  atât,  nu  numai 
activitatea  îţi  era  cântărită  şi  ţi  se  scotea  din  ea  drept 
consecvenţă  cine  ştie  ce  ideie  pe  care  ai  fi  având-o  tu 
şi  care  n’ar  fi  pe  placul  Vaticanului,  dar  chiar  şi  inacţi¬ 
unea  ţi  se  imputa.  Astfel,  dacă  unul  în  activitatea  lui 
trata  fel  de  fel  de  chestiuni,  dar  neglija  a  vorbi  despre 
papă,  îndată  începeau  a  striga  că  acela  nu  mai  vorbeşte 
de  papă,  fiindcă  nu  mai  crede  în  el,  fiindcă-1  socoteşte 
cantitate  neglijabilă. 

In  sfârşit,  s'a  introdus  în  sânul  catolicismului  aşa 
suspectare  şi  aşa  nemulţâmire,  că  oamenii  nu  se  mai 
apucau  de  întreprins  nimic,  de  frică  de  a  nu  li  se  găsi 
ceva  în  spinare  cu  care  să  fie  scoşi  vinovaţi.  Tot  nervul 
activităţii  era  paralizat,  căci  în  asemenea  împrejurări 
oamenii  se  feresc  de  a  lucra. 

Şi  ceice  întreprindeau  această  operă  de  suspecate, 
împărţitorii  de  diplome  de  bun  catolic,  nu  erau  bărbaţii 
mai  de  seamă  ai  catolicismului,  ci  mediocrităţile  şi  foile 
de  a  doua  mână.  Prin  aceste  foi,  ei  au  început  a  sus¬ 
pecta  până  şi  ortodoxia  celorce  până  acum  au  fost 
socotiţi  drept  catolicii  din  linia  întâia,  şi  anume  ordinul 
iezuiţilor.  Aşâ  a  făcut  o  foaie  din  Viena,  Sonntagsblatt, 
care  a  atacat  pe  iezuiţi;  aşâ  a  făcut  o  foaie  intransigentă 
din  Genova,  condusă  de  preotul  Boccardo. 

Acăţându-se  de  iezuiţi,  critica  aceasta  nesăbuită, 
care  vedea  pretutindenea  numai  modernism  şi  erezie, 
şi-a  ajuns  punctul  ei  culminant.  De  aici  începe  declinul 
ei,  căci  îndrăzneasla  de  a  lovi  în  iezuiţi  a  fost  picătura 
care  a  făcut  păharul  să  se  verse.  Iezuiţii  au  trebuit  să 

între  în  linie  de  bătaie  şi  au  meritul  de  a  fi  înlăturat 
această  pacoste  care  se  lăsase  asupra  conştiinţelor. 

Cu  aceasta  începe  o  nouă  fază,  prin  care  situaţiunea 
creată  de  integralişti,  ajunge  ia  rezolvare. 

(Sfârşitul  în  numărul  viitor). 

Arhim.  Scrihan. 


Pe  Golgota. 

Să  ne  ducem  cu  gândul  spre  Golgota.  Nici  un  loc 
de  pe  pământ  nu  e  aşa  de  sfânt  ca  această  colină,  căci 
aici  e  altarul  pe  care  s’a  jertfit  mielul  fără  pată  al  lui 
Dumnezeu  pentru  tine  şi  pentru  mine.  De  aceea  putem 
spune  cu  drept  cuvânt  aici:  <■  Scoateţi  încălţămintele,  căci 
locul  pe  care  calci  e  sfânt».  Un  fior  ne  străbate  inima 
şi  suflul  veşniciei  apropiate  ne  adie  toată  fiinţa.  Îna¬ 
intea  crucii  Mântuitorului  lumii  ne  aşezăm  în  ghenunchi 
şi  adorăm  iubirea  minunată  a  lui  Dumnezeu,  care  a 
spart  cerul  ca  să  se  coboare  în  nenorocirea  omenească 
plină  de  suferinţă,  durere  şi  moarte. 

Ce  iubire  minunată!  Când  începem  să  pricepem, 
că  stăm  într’o  legătură  reală  cu  crucea  de  pe  Golgota, 
când  cunoaştem  că  şi  păcatul  nostru  l-a  adus  pe  lemnul 
blestemat,  atunci  iubirea  celuice  sufere  devine  şi  pentru 
noi  mare.  Atunci  iubirea  aceasta  ne  înmoaie  şi  taina 
jertfirii  pe  Golgota  a  Fiului  lui  Dumnezeu  pluteşte  în 
valuri  deasupra  noastră. 

Da,  ce  taină  minunată!  Niciodată  nu  va  fi  price¬ 
pută  sau  lămurită,  căci  pe  cruce  sufere  cel  nevinovat 
pentru  cel  vinovat.  Acolo  vieaţa  moare  şi  e  înghiţită  de 
moarte,  pentruca  moartea  să-şi  piardă  toată  prada.  Acolo 
omenirea  respinge  pe  cel  nevinovat,  ca  să  nu  fie  respinsă 
ea.  Ce  iubire  mare  din  partea  lui  Dumnezeu  1 

El  alină  suspinul  omenirii  după  o  descoperire  a  lui 
Dumnezeu.  Dar  cine  ar  fi  presimţit  că  Dumnezeu  se 
descopere  în  astfel  de  adâncimi  înfiorătoare !  Că  El 
sufere  astfel  pentruca  să  aducă  omenirea  şi  s’o  împace 
iar  cu  El!  Că  Dumnezeu  aduce  jertfa  cea  mai  mare  ca 
să  menţină  vieaţa  fiilor  oamenilor!  Ce  minunată  faptă 
a  lui  Dumnezeu  e  crearea  universului  1  Dar  conservarea 
a  milioane  de  lumi  uriaşe !  Pe  Oolgota  însă  s’a  petrecut 
un  fapt  pe  care-1  cântă  veşnicia  şi  care  întrece  orice 
inteligenţă  creatoare.  Aceasta  e  jertfirea  unului  născut 
pentru  nişte  răsvrătiţi  şi  păcătoşi,  pentru  omenirea 
vrăşmaşă. 

Şi  ce  moarte  minunată!  Priveşte  omule,  te  înfioară 
şi  taci!  Ceriul  se  îmbracă  în  doliul  întunerecului.  Pă¬ 
mântul  se  cutremură  şi  stâncile  se  sguduie  de  muzica 
îndoliată  a  stihiilor.  Oamenii  fug  alungaţi  de  frica  morţii. 
El  însă  îşi  ridică  ochii  spre  cer  şi  strigă:  «Săvârşitu-s’al» 
Atunci  moartea  dispare  şi  o  rază  de  lumină  palidă  şi 
îndurerată  cade  pe  faţa  răbdătorului  a  toate.  In  adân¬ 
cimile  iadului  se  prăbuşeşte  armata  lui  Satan  şi  îngerii 
Domnului  plângând  deschid  porţile  de  aur  ale  raiului 
ca  să  primească  pe  biruitorul  minunat  cu  cea  dintâiu 
pradă  a  biruinţii  lui :  tâlharul  iertat.  Mântuirea  minunată 
s’a  săvârşit ! 

Da,  o  mântuire  minunată.  Ea  s’a  petrecut  pentru 
toţi  oamenii,  care  se  născuseră  din  Adam  şi  care  vor 
păşi  pe  pragul  acestei  vieţi  pământeşti.  Ea  e  pentru 
toate  păcatele  cari  se  pot  găsi  în  vieaţa  mea  şi  a  ta. 
Ea  nu  poate  fi  înlăturată  prin  nici  o  vrăjmăşie  a  oa¬ 
menilor  sau  a  diavolului.  Ea  ne  liberează  de  robia  gro¬ 
zavă,  în  care  zac  toţi  oamenii  şi  anume  de  robia  pă¬ 
catului,  a  diavolului  şi  morţii.  Ea  înalţă  neamurile  de¬ 
căzute  şi  înoeşte  vieaţa  jndividului.  Ceriul  admiră  mân- 

tuirea  aceasta  şi  îngerii  doresc  să  se  uite  în  taina  ei. 
Cine  însă  se  aruncă  la  picioarele  crucii,  acela  mulţămeşte 
lui  Dumnezeu  pentru  acest  mare  dar.  Pentru  acela, 
Oolgota,  locul  morţii  Mântuitorului,  devine  locul  de 
naştere  al  unei  noi  vieţi,  acela  simte  crucea  ca  o  putere 
a  lui  Dumnezeu. 

Atât  e  de  adevărat  că  «drumul  spre  raiu  trece  prin 
Oolgota».1 

D.  Cornilescu. 


Cuvântare  despre  frica  de  Dumnezeu.’ 

« Adună  la  mine  poporul  ca  să 
auză  cuvintele  mele,  şi  să  înveţe  a  se 
teme  de  mine  în  toate  zilele  care  vor 
trăi  ei  pe  pământ,  şi  să  înveţe  pe  fii  săi*  l 
(Moise  V.  cap.  4  v.  10) 

Iubiţi  creştinii  Bunătatea  şi  iubirea  lui  Dzeu  faţă  de  om, 
prin  minunata  creare,  aşezare  şi  orânduire  a  tuturor  lucrurilor 
din  lume,  peste  care  îl  pune  stăpâuitor,  prin  purtarea  de 
grije,  prin  mântuire  şi  prin  înţeleaptă  împărtăşire  a  învăţăturilor 
Sale,  a  fost  din  început,  este  astăzi  şi  va  rămânea  cât  va  fi 
lumea,  atât  de  mare  şi  de  largă,  încât  voind  a  o  cuprinde  şi 
descrie,  puţini  dintre  oameni  s’au  putut  ridică  la  acea  înălţime 
a  priceperii  şi  a  expresiunii  cugetului,  ca  să  o  poată  înfăţişă 
în  cuvinte  destul  de  grăitoare. 

«Dumnezeul  nostru  e  Dzeul  iubirii,  bunătăţii  şi  al  îndurării  1 
Dacă,  stând  în  picioare  pe  malul  mării,  vei  aruncă  pietre  în  ea, 
isbuti-vei  să  astupi  prăpastia?  Şj,  eu  îţi  spun,  bunătatea  lui  Dzeu 
e  ca  şi  marea,  şi  păcatele  şi  greşalele  oamenilor  vor  fi  înghiţite 
în  ea,  cum  sunt  înghiţite  pietrele  în  adâncurile  mării.  Şi  eu 
îţi  spun,  că  bunătatea  lui  Dzeu  e  ca  cerul  care  acoperă  munţii, 
câmpurile  şi  mările,  căci  ea  e  de  faţă  pretutindenea  şi  e  fără 
margini».  (Sienkiewicz,  Quo  Vadis ?) 

1  Schreiner,  Lebensfragen. 

*  Rostită  în  biserica-mare  din  Sălişte,  cu  prilejul  Conferinţei-preoţeşti, 
ţinută  în  primăvara  anului  1914. 

Această  iubire  a  îngrijit  în  întreg  decursul  vremurilor  ca 
omul  să  nu  se  înstrăineze  cu  totul  de  părintele  cel  adevărat, 
de  Dzeu.  A  scăpat  pe  Noe  de  înecul  potopului,  pe  Avram 
şi  Lot  de  mistuirea  focului  dela  Sodoma  şi  Oomora.  Numai  o 
astfel  de  iubire  a  chemat  pe  Moise  să  scape  pe  Israilteni  din 
robia  Egiptului,  a  dat  legea  după  care  să-i  conducă.  A  lu¬ 
minat  pe  un  David  şi  Solomon,  ca  să  alcătuească  învăţături,  cari 
şi  astăzi  sunt  pline  de  înţelepciune  şi  frumseţe.  A  aşezat  o 
seamă  de  judecători,  ca  să  îndrepte  şi  să  judece  poporul  ales. 
A  trimis  proroci  să  spună  şi  să  propoveduească  cele  viitoare.  ŞPn 
cele  din  urmă  iubirea  se  încoronează,  trimiţându-ne  pe  însuşi 
Fiul  Său,  ca  să  ne  răscumpere,  să  ne  mântuească,  căci  cum  zice 
Climent  din  Alexandria:  «Ca  unii  ce  rătăceau  încă  în  vieaţă 
ca  într'un  adânc  întunerec,  aveau  nevoe  de  un  povăţuitor  care 
nu  dă  preste  piedeci  şi  nu  rătăceşte,  vede  toate  şi  cunoaşte 
inimile»  (Paed.  L.  I.  c.  3). 

Din  această  comoară  a  dumnezeeştilor  învăţături,  date 
nouă  spre  îndreptare  şi  conducere  fără  de  sminteală  în  căile 
acestei  vieţi,  voiu  stăruî  de  astădată  asupra  datoriei  poporului 
credincios  de  a  ascultă  cuvintele  lui  Dzeu,  căci  numai  ele  îi 
vor  deschide  ochii  minţii  şi  inimii,  de  a  cunoaşte  şi  de  a 
vedea  în  toate  lucrările  lumii  acesteia,  mâna  creatoare  şi  ocâr- 
muitoare  a  atotputernicului  Dzeu,  carele  toate  le  face,  orân- 
dueşte  şi  îndeplineşte  după  sfatul  său  cel  ceresc,  şi  nu  după  voia 
şi  dorinţa  noastră,  de  multeori  părtinitoare  şi  răsbunătoare. 

Fraţilor!  Vieaţa  pământească,  pe  lângă  părţile  luminoase, 
pline  de  frumseţe  şi  de  miresme  înveselitoare,  îşi  are  şi 
părţile  umbroase,  adeseori  pline  de  greutăţi  şi  de  amăgiri 
de  tot  felul,  de  frământări  şi  de  nelinişte!  Câte  amărăciuni  şi 
acolo  unde  oricine  ar  fi  socotit  că  nu  va  culege  decât  flori, 
câte  dureri  acolo  unde  se  aşteptă  fericirea,  câte  supărări  unde 
se  aşteptă  surâsul.  IntPun  astfel  de  amestec,  de  tot  schimbăcios 
al  binelui  cu  răul,  frumosului  cu  urâtul,  al  păcii  cu  al  turbu- 
rărilor,  al  prisosinţei  cu  al  lipsei  s.  a.  m.  d.  omul  «simte  tre¬ 
buinţa  de  a  fi  purtat  şi  povăţuit  în  această  vieaţă  de  ceva  ne¬ 
îndoios,  are  nevoe  de  o  călăuză  statornică  care  să-l  poată  însoţi 
în  calea  cea  bună  şi  dreaptă».  (20  Cuv.  p.  10). 

Şi  aceste  luminări  nestânse,  in  stare  de-a  lumina  cărările 
vieţii  şi  în  faţa  celor  mai  întunecoase  vremuri,  a  celor  mai  mari 

furtuni  şi  mai  turbate  valuri,  le  poate  află  omul  numai  în  cu¬ 
vintele  lui  Dzeu  şi  în  învăţăturile  cele  sfinte.  Acestea  sunt  temeiul 
tuturor  învăţăturilor  şi  îndemnul  cel  mai  puternic  Ia  virtute.  Prin 
ele  se  luminează  mintea,  se  nobilitează  inima,  ele  plantează  în 
om  cele  mai  frumoase  simţăminte.  Ele  sunt  în  stare  să  în- 
năbuşe  toate  patimile,  să  aline  durerile,  să  vindece  toate  ra- 
nele.  Dumnezeiasca  învăţătură  e  podoaba  pământului.  E  acel 
nepreţuit  bun,  care  ne’nalţă  şi  ne’mbracă  cu  demnitate  aleasă. 
Ne  dă  deplină  mulţămire  şi  împăcare.  Ne  face  stimaţi  şi 
iubiţi  în  faţa  oamenilor  şi-a  diferitelor  societăţi.  Ne  îndrumează  pe 
calea  progresului,  a  culturii  şi  civilizaţiuniilSufletul  omului  premenit 
cu  astfel  de  bogăţii,  devine  un  izvor  de  nesecate  bucurii  şi 
mângăeri.  Un  astfel  de  suflet,  în  loc  să  răpească  dă,  în  loc  să 
înjosască  înalţă,  în  loc  să  umilească  înfrumseţează  pe  om 
cu  cinste  şi  cu  vrednicie,  îl  face  respectat,  îi  dă  vieaţă  şi-l 
aseamănă  cu  Dumnezeu.  Ea  e  cu  un  cuvânt  vieaţa  sufletului, 
soarele  care  deşteaptă  şi  înviează  puterile  sufleteşti  ale  omului. 
Numai  prin  ascultarea  şi  îndeplinirea  dumnezeeştilor  cuvinte, 
trăieşte  şi  se  desvoaltă  sufletul  în  toate  căile  sale. 

In  limba  poporului  un  om  care  şi-a  însuşit  cât  mai 
multe  din  îndemnurile  învăţăturilor  creştineşti,  e  numit  «Om 
cu  frica  lui  Dumnezeu».  Şi  nici  că  se  poate  o  numire  mai 
potrivită,  căci  adevăratul  înţeles  al  cuvintelor  dumnezeeşti,  este 
frica  de  Dzeu,  dupăcum  ne  spune  aceasta  însuşi  Tatăl  ceresc 
prin  glasul  grăitor  lui  Moisi:  «Adună  la  mine  poporul,  ca  să 
auză  cuvintele  mele  şi  să  înveţe  a  se  teme  de  mine  în  toate 
zilele  cari  vor  trăi  pe  pământ»  şi  iarăş  prin  înţeleptul  Solomon : 
«frica  de  Dumnezeu  este  începutul  înţelepciunii». 

Da,  frica  de  Dzeu  este  călăuza  cea  neîndoioasă  şi  sta¬ 
tornică,  care  ne  poate  îndrepta  în  vieaţa  de  aici  şi  ne  poate 
duce  în  vieaţa  viitoare  a  fericirii.  Pentru  aceasta,  ea  şi  este  po¬ 
runcită  omului  ca  o  datorie  de  căpetenie:  «după  Domnul  Dzeul 
vostru  să  umblaţi  şi  de  dânsul  să  vă  temeţi  şi  poruncile  lui  să 
le  păziţi»  zice  legea  veche  (Deuter  XIII.  4)  «Să  se  teamă  de 
Domnul  tot  pământul  şi  de  dânsul  să  se  cutremure  toţi  ceice 
locuesc  în  lume»  zice  Psalmistul.  (Ps.  XXXII.  v.  8).  «Pre  toţi 
cinstiţi,  frăţia  iubiţi,  de  Dzeu  Vă  temeţi»  zice  Apostolul  (L  Petr. 
U.  17)  «Omul  care  nu  se  teme  de  Dzeu,  nu  are  nimic  sfânt; 
şi  omul  care  n’are  nimic  sfânt  este  în  stare  să  săvârşască 

orice  faptă  urâtă.  De  aceea  bine  a  zis  cineva  despre  sine:  eu 
mă  tem  de  Dumnezeu,  mă  tem  însă  şi  mai  mult  de  acela,  care 
nu  se  teme  de  Dumnezeu»  {20  Cuv.  p.  II).  Un  om  cu  frica  lui 
Dzeu,  priveşte  în  linişte  şi  mulţămire  la  toate  întâmplările  din 
vieaţa  lui.  Crede  din  toată  inima,  că  totul  în  lume  să  află  sub 
preaînţeleapta  conducere  a  lui  Dzeu,  fără  a  cărui  voe  nici  perii 
capului  nu  se  mişcă.  (Luca  XXI.  8)  Vieaţa  lui  plină  de  asemenea 
nădejde  în  Creatorul,  este  pacinică  şi  liniştită.  «Frica  aceasta 
dă  dulceaţă  oamenilor  cari  din  fire  sunt  morocănoşi,  dă  bu- 
năvoiţă  celui  rău,  ea  descreţeşte  fruntea  celui  posomorât,  aduce 
surâs  pe  buzele  celui  aspru,  duioşie  în  ochii  celui  sălbatic, 
dreptate  în  inima  celui  înşelător,  iubire  de  adevăr  în  inima 
celui  mincinos,  blândeţă  în  inima  celui  crud.  Frica  de  Dzeu  este 
soarele  care  îşi  răspândeşte  razele  şi  în  colţurile  cele  mai 
ascunse  şi  încălzeşte  inimile  cele  mai  reci;  este  beutura  care 
răcoreşte  -şi  varsă  putere  întăritoare  în  trupul  cel  mai  ostenit» 
zice  un  ales  predicator  al  zilelor  noastre.  (Arh.  I.  Scriban  65 
de  cuvinte,  p.  408).  Intriun  cuvânt  fraţilor,  a  gândi  şi  a  simţi, 
a  face  şi  a  vorbi  creştineşte,  la  omul  cu  frica  lui  Dumnezeu 
s’a  prefăcut  în  fire.  Precum  frunzele  şi  florile  ies  din  mugur 
şi  razele  din  soare,  aşa  şi  din  inima  unui  astfel  de  om,  dela 
sine  ies  toate  faptele  dragostei  fără  nici  o  silă  şi  greutate. 

Noi  ne  minunăm  de  credinţa  lui  Avram  şi  de  răbdarea 
lui  Iov,  dar  ce  i-a  îndemnat  pe  ei  să  fie  aşa  de  statornici  în 
ele?  Istoria  ne  spune,  că  deplina  încredere  în  poruncile  lui 
Dumnezeu.  Apostolul  Pavel  zice:  «că  Avram  mai  pre  sus 
de  nădejde  a  crezut,  că  el  va  fi  tată  a  mai  multor  nea¬ 
muri»  (Rom.  IV.  18).  Deasemenea  pe  Iov,  ce  Ta  făcut  să  su¬ 
fere  cu  atâta  tărie  toate  încercările  venite  asupra  lui?  Negreşit, 
că  numai  credinţa  şi  frica  de  Dumnezeu.  «Precum  a  plăcut 
Domnului  aşa  a  făcut,  fie  numele  Dlui  binecuvântat  de  acum  şi 
până  în  veac»  (Iov  I.  21).  La  astfel  de  sfaturi  pilduitoare  ne 
îndeamnă  şi  Apostolul  Petru,  zicând :  toată  grija  voastră  arun¬ 
caţi-o  spre  Dumnezeu  că  acela  să’ngrijeşte  pentru  voi  (Petr. 
1.  ep.  V.  7) 

Spre  a  nu  ne  poticni,  ci  a  duce  o  vieaţa  mulţămitoare  şi 
împăcată  pe  pământ,  să  ascultăm  şi  noi  şi  să  ţinem  la  cuvintele 
dumnezeeşti,  cari  prin  rânduiala  bisericii  noastre  întotdeauna  când 
se  săvârşeşte  sf.  liturghie  ne’ndeamnă  la  aceasta  zicându-ne: 

«Pre  noi  înşine  şi  unul  pre  altui  şi  toată  vieaţa  noastră  lui 
Hristos  D-zeu  să  o  dăm».  Şi  închinându-ne  vieaţa  să  ne  în¬ 
chinăm  şi  faptele  noastre.  Dzeu  este  pretutindenea,  toate  le 
vede,  toate  le  ştie,  toate  le  aude.  ştie  inimile  şi  gândurile  noa¬ 
stre.  In  toate  lucrările  noastre  să  ni-1  închipuim  deci  că  stă 
înaintea  noastră  şi  atunci  în  veci  nu  vom  greşi.  «Unde  mă  voiu 
duce  dela  duhul  tău,  —  zice  sf.  proroc  David,  —  şi  dela  faţa 
Ta  unde  voiu  fugi?  De  mă  voiu  sui  în  cer,  Tu  acolo  eşti, 
de  mă  voiu  pogorî  în  iad,  de  faţă  eşti.  De  voiu  luâ  aripile  mele 
de  dimineaţa  şi  mă  voiu  sălăşlui  la  marginile  mării  şi  acolo 
mâna  Ta  mă  va  povăţuî  şi  mă  va  ţinea  dreapta  Ta».  Celce 
are  deapururea  acest  gând  în  mintea  sa  nici  odată  cu  adevărat 
nu  păcătuieşte.  Că  întâiu  fuge  dela  noi  frica  lui  D-zeu,  apoi 
păcătuim.  Pentru  aceasta  proroc.  David  zice  pentru  ceice  pă¬ 
cătuiesc:  «Nu  este  frica  lui  D-zeu  înaintea  ochilor  lor».  Iar  tâl¬ 
harul  cel  drept  mustră  pe  tâlharul  cel  rău,  zicând :  «Nu  te  temi 
tu  de  D-zeu». 

«Cine  îndrăzneşte  vre-odată,  zice  un  predicator  al  bisericii 
noastre,  să  defăimeze  legile  împăratului,  sau  cine  să  facă  vre-o 
mică  nerânduialâ  înaintea  ochilor  Iui?  Pentru-ce  fieştecine  stă 
înaintea  împăratului  celui  pământesc  cu  atâta  sfială,  luare  aminte, 
rânduială  şi  cucernicie?  Este  arătat  şi  pentru  ce.  Pentru  case 
teme  de  urgia  şi  munca  împăratului,  celui  ce  este  de  faţa.  Deci 
dacă  gândind  la  munca  împăratului  celui  pământesc,  nu  îndrăz¬ 
neşti  să  faci  nici  o  mică  nerânduialâ  înaintea  lui,  cu  cât  mai 
vârtos  de  te  vei  gândi  la  munca  cerescului  împărat  şi  Dzeu,  nu 
vei  îndrăzni  să  faci  păcatul  şi  fărădelege  înaintea  ochilor  lui. 
De  pedeapsa  împăratului  celui  pământesc  poate  vei  putea 
scăpă,  pentrucă  puterea  şi  stăpânirea  lui  este  hotărâtă  împrejur. 
Iar  de  munca  împăratului  ceresc  nici  într’un  chip  nu  te  poţi 
a  te  păzi,  pentrucă  puterea  iui  este  atotputernică,  tăria  lui  ne¬ 
biruită,  stăpânirea  lui  nehotărâtă  împrejur  şi  nemărginită.  Toate 
sunt  sub  stăpânirea  lui,  toate  se  supun  voii  Lui,  toate  se  cutre¬ 
mură  de  faţa  Lui,  tot  ceriul  se  schimbă  de  va  certă».  (Şaguna, 
Chiriacodrom.  p.  251). 

Luând  în  seamă  cele  de  până  aici,  să  nu  lăsăm,  iubiţi  cre¬ 
ştini,  sărbătoare  sau  Duminecă,  în  care  la  glasul  de  chemare 
al  clopotelor,  să  nu  alergăm  la  adevărata  şcoală  a  vieţii,  la  bi¬ 
serică,  care  deopotrivă  cheamă  şi  primeşte  pe  toţi,  pe  tineri  şi 

bătrâni,  bogaţi  sau  săraci,  ca  să  auzim  cuvintele  celui  mai  mare 
învăţător,  ale  iui  D-zeu,  cari  prin  aşezământul  slujbelor  dum- 
nezeeştî  se  frâng  ceior  de  faţă  în  zilele  amintite,  precum  în 
totdeauna  când  se  slujeşte  slujba  sf.  liturghii.  Să  nu  mergem 
numai  de  obiceiu  sau  de  formă,  ca  aşezându-ne  într’un  anumit 
loc,  să  ne  trimitem  gândurile  preste  tot  locul,  să  ne  uităm  şi 
sucim  în  dreapta  şi  stânga,  aşteptând  nerăbdători  sfârşitul,  că 
astfel  în  loc  de  a-ne  îmbogăţi  cu  ceva,  mai  săraci  şi  mai  păcătoşi 
ne  vom  re’ntoarce  la  ale  noastre.  Ci  dimpotrivă  găsindu-ne  în  casa 
şi  înaintea  lui  Dumnezeu,  se  cuvine  să  ascultăm  cu  îngrijire  învă¬ 
ţăturile  şi  poveţele  ce  ni  se  dau.  Căci  ca  odinioară  cătră  po¬ 
porul  israiltean,  pe  muntele  Sinaii,  când  le-a  dat  legea  şi  alte 
poveţe,  —  aşa  şi  astăzi,  prin  orânduielile  bisericii,  prin  rostul 
preoţilor,  Dumnezeu  vorbeşte  cătră  credincioşii  săi.  Să  ne  năzuim 
toate  cuvintele  ce  ni  se  spun,  toate  învăţăturile  ce  ni  se  dau  a 
le  strânge,  ca  albina  mierea  de  pe  flori  şi  a  ni  le  inrădâcinâ 
in  inimile  şi  sufletele  noastre,  căci  numai  astfel  ne  vom  arătă 
ascultători  chemării  dumnezeeşti,  ce  s’a  dat  omenimii  de  pilduire 
odată  pentru  totdeauna,  şi  prin  cari  s’a  arătat  totodată  care  este 
duhul  şi  vieaţa  învăţăturilor  sale.  Numai  astfel  ne  vom  întări  în 
ele,  ne  vom  învăţă  să  ne  temem  de  Dumnezeu  care  este  lucrul 
cel  mai  de  căpetenie.  Căci  omul  «care  are  frică  de  Dumnezeu, 
are  scara  pe  care  se  poate  suî  la  bine  şi  la  deprinderea  sta¬ 
tornică  de  a  face  numai  bine,  iar  cel  fără  frica  de  Dumnezeu, 
are  scara  pe  care  se  pogoară  în  marea  păcatelor  şi  a  patimilor. 
Patimile  nu  pot  birui  pe  acela  care  are  frica  de  Dumnezeu, 
căci  dupăcum  ceara  se  topeşte  de  faţa  focului,  aşa  se  împrăştie 
cugetele  rele,  în  cel  cu  frica  de  Dumnezeu>,  zice  un  părinte 
bisericesc.  (20  Cuv.  p.  11). 

Spre  adeverirea  acestora,  n’avem  decât  să  deschidem  căr¬ 
ţile  şi  străbătând  trecutul  istoric  al  diferitelor  popoare,  slova 
lor  cât  de  veche  ne  va  arătă  că  ele  atunci  au  căzut  în  patimi, 
atunci  au  mers  spre  robie,  spre  pierzare  şi  s’au  prăpădit,  când 
n’au  mai  ţinut  cu  stricteţă  la  învăţăturile  Domnului,  când  n’au 
mai  avut  frică  de  Dumnezeu. 

A  înzestra  sufletele  noastre  cu  cuvintele  învăţăturilor  cre¬ 
ştineşti,  suntem  îndatoraţi  atât  pentru  noi,  cât  şi  pentru  fiii  noştri. 

Ca  părinţi  avem  cu  toţii  frumoasa  chemare  de  a  le  da  o 
creştere  bună.  Aceasta  însă  numai  atunci  le-o  vom  putea  da, 

dacă  noi  vom  fi  buni,  cuminţi  şi  cu  frica  lui  Dumnezeu.  Că 
temeiul  unei  creşteri  bune  se  poate  pune  numai  pe  învăţăturile  re¬ 
ligioase.  De  aceea  ne  îndrumă  şi  dumnezeescul  glas  zicând: 
«şi  să  înveţe  pe  fiii  lor». 

Sunt  mulţi  dintre  părinţi,  cari  lăsându-se  răpiţi  de  deşer¬ 
tăciunile  lumeşti  îşi  dau  toată  silinţa  ca  să  agonisească  urma¬ 
şilor  cât  mai  multă  avere,  tot  felul  de  bogăţii  preţioase,  dar  ca 
să  cultive  în  fiii  lor  un  suflet  nobil  şi  un  simţământ  cucernic, 
nu  se  îngrijesc  nici  decum.  Şi  tocmai  această  nepricepere 
aduce  toată  lumea  în  nerânduială,  că  noi  nu  creştem  pe  copiii 
noştri  dupăcum  ni  se  cuvine,  ci  ne  îngrijim  mai  mult  pentru  o 
stare  bună  materială,  şi  nu  pentru  sufletul  lor. 

Trebue  băgare  de  seamă  şi  priveghiare  neîncetată,  zice  un 
îndrumător  ai  zilelor  noastre,  pentruca  în  sufletul  copiilor  din  bună 
vreme  să  se  înalţe  pomul  frumos  al  faptelor  bune.  O  creştere 
luminată,  o  creştere  în  bunele  obiceiuri  şi  creştinească,  este 
rădăcina  tuturor  bunurilor.  Ea  ne  face  adevăraţi  fiii  ai  bisericii, 
ea  dă  părinţilor  fii  sprijinitori,  iar  ţării  pe  cei  mai  inimoşi  şi 
mai  tari  apărători».  (Arh.  1.  Ser.  65  Cuv.  p.  299). 

Realitatea  vieţii,  de  atâteaori  ne  arată  şi  ne  spune,  că  nu 
bogăţiile  şi  bunătăţile  trecătoare  fac  pe  om  fericit,  ci  deprin¬ 
derea,  creşterea  din  pruncie  şi  din  tinereţe  în  evlavie  şi  în  frica 
lui  Dumnezeu.  Aceste  virtuţi  creştineşti  au  părinţii  de  ale  câştigă 
pe  seama  fiilor  lor  şi  atunci  pot  muri  în  mângăerea  că  şi-au 
împlinit  datorinţa  de  părinţi  si  şi-au  pus  temeiu  stabil  la  feri¬ 
cirea  viitoare  a  fiilor  lor. 

Cunoscând  adevărul  cuvintelor  dumnezeeşti,  date  omului 
spre  îndreptare  şi  povaţă  fără  greş  în  vieaţă,  lăsând  greutăţile 
şi  cerinţele  familiare-sociale  pe  un  ceas  două,  întotdeauna  să 
alergăm,  ca  să  auzim  dumnezeieştile  cuvinte,  căci  numai  astfel 
vom  şti  cum  să  ne  conducem,  cum  să  ne  aflăm  în  toate  greu¬ 
tăţile  şi  încercările  vieţii,  vom  şti  cum  să  ne  creştem  copiii  noştri. 

«Dumnezeule,  care  ai  luminat  pe  strămoşii  noştrii  şi  i-ai 
înţelepţit  cu  frica  Ta  spre  a  merge  pe  calea  binelui,  fă  a  se  să¬ 
lăşlui  si  în  noi  frica,  cinstea  cătră  Tine,  căci  având  înţelepciune 
vom  avea  şi  dragoste  de  a  face  şi  de  a  îndeplini  tot  lucrul 
bun,  pentru  fericirea  noastră  pământească  şi  cerească».  Amin. 

Io  an  Popa . 
paroh. 

Două  mentalităţi. 

« Cultura  creştinăm  dela  Blaj  a  publibat  în  Nr.  5  a.  c.  un 
articol  sub  titlul:  «Din  problemele  viitoare  ale  bisericii  noastre 
române  unite»,  despre  cari  nici  decum  nu  se  poate  spune  că 
ar  fi  lipsit  de  tendinţe  agresive  faţă  de  biserica  ortodoxă  ro¬ 
mână  şi  care,  prin  urmare,  în  timpuri  ca  cele  de  acum  trebuia 
să  nu  fie  publicat. 

Cu  acest  bun  şi  românesc  simţ  al  omului  care  înţelege 
ce  e  potrivit  şi  ce  nu  e  potrivit  să  se  spună  mai  ales  astăzi  — 
«Un  preot  unit»  dă  răspuns  în  « Gazeta  Transilvaniei »,  sub 
titlul:  «Aberaţii  ştiinţifice»,  rău  plasatului  articol  al  »Culturii 
Creştine». 

De  ce  e  vorba? 

Autorul  articolului  din  «Cultura  Creştină»  pornind  dela 
constatarea  că:  «Datele  statistice  referitoare  la  confesiuni 
arată,  că  biserica  greco-catolică  din  Ungaria  a  pierdut  în 
anul  trecut  (1914)  câteva  sute  de  suflete.  Din  alte  tabele 
aflăm  apoi,  că  biserica  română  unită  din  această  ţară  ar  avea 
cu  vre-o  000  mii  de  suflete  mai  puţin  ca  biserica  română  ne¬ 
unită»  —  ajunge  la  concluzia  pe  care  o  formulează  aşa:  «Ne 
gândim  aici  la  lărgirea  sferei  de  activitate  pastorală  şi  in  afară 
de  cadrele  de  azi  ale  provinciei  noastre  mitropolitane.  Dacă  voim 
să  ne  păstrăm  baretni  {/)  sufletele  de  până  acum  şi  să  ne  men¬ 
ţinem  la  o  înălţime  onorabilă,  e  neapărat  de  lipsă  ca  pentru 
viitorul  apropiat  să  ne  împretinim.  cu  un  spirit  mai  intensiv  de 
propagandă  {/)  şi  cu  ideea  unei  anumite  expansiuni  (!)  a  bise¬ 
ricii  noastre  în  afară  de  graniţele-i  actuale »  (sublineat  de  noi, 
ca  şi  sublineările  următoare.  N.  R), 

Să  nu  crezi,  iubite  cetitoriule,  că  ceice  astfel  fixează'  «pro¬ 
blemele  viitoare  ale  bisericii»  mai  mult  unite  decât  române,  se 
cugetă  la  o  «anumită  expansiune»  cătră  miile  de  bieţi  români 
trecuţi  din  graţia  sfântului  scaun  papal  între  graniţele  episco¬ 
piei  de  Hajdudorog.  O  spun  doar  apriat  că  «la  pierderea  îndu¬ 
rată  prin  dismembrarea  atâtor  parohii  pe  seama  vlădiciei  de 
Hajdudorog»  nu  se  gândesc.  Nici  «planurile  îndrăzneţe  ce  le 
făuresc  de  pe  acum  concetăţenii  noştri  pentru  cazul  învingerii» 
nu  le  inspiră  temeri,  căci  numai  «zilele  trecute  s’au  obţinut  şi 

s’au  dat  asigurări  depline  la  (!)  Vatican  în  ce  priveşte  libera 
desvoltare  a  bisericii  române  greco-cat.  din  viitor,  între  orice 
împrejurări».  Se  gândesc  însă  la  o  « muncă  mai  febrilă ,  cu  un 
caracter  de  expansiune  (/)...  înţeleg  adecă  o  pastorare  intensivă 
a  zecilor  de  mii  de  credincioşi  greco-cat.,  resfiraţi  mai  ales  prin 
oraşele  comerciale  ale  României  şi  în  alte  părţi,  precum  şi  o 
lărgire,  respective  o  extindere  a  jurisdicţiei  bisericii  unite  şi 
asupra  lor...  Însăşi  înfiinţarea  parohiei  unite  a  Braşovului  şi 
ridicarea-i  la  rangul  de  sediu  protopopesc  (aceasta  s'a  spus  apriat 
că  se  face  ca  o  recompensare  pentru  pierderile  suferite  cu 
Hajdudoroghul!  N.  R.)  se  poate  consideră  ca  un  succes  frumos 
al  unor  străduinţe  depuse  şi  până  acum  în  laturea  indicată.  Iar 
ridicarea  bisericii  unite  din  Bucureşti  a  fost  semnalată  cu  deo¬ 
sebită  bucurie  în  presa  noastră  bisericească  şi  considerată  ca 
un  eveniment...  Dacă  Ungurii  catolci  au  înfiinţat  de  mult  so¬ 
cietatea  «Sf.  Ladislau»,  a  cărei  ţintă  e  să  se  îngrijască  de  cre¬ 
dincioşii  lor  trecuţi  în  România  şi  ciangăii  din  Moldova,  să  le 
trimită  preoţi,  bani,  broşuri,  ziare,  să  le  înfiinţeze  societăţi,  de 
ce  n’am  face  şi  noi  asemenea  cu  credincioşii  români?...  Aceştia 
n’au  nici  o  îngrijire  în  cele  sufleteşti,  căci  de  vieaţa  bisericească 
a  fraţilor  de  dincolo  se  simt  cam  străini,  întrucât  cum  înşişi 
spun  (sic!)  —  uneori  nu  sunt  prea  mulţumiţi  cu  ea...  Socotim 
că  se  apropie,  respective  că  a  sosit  timpul  pentru  o  extindere 
a  activităţii  noastre  bisericeşti  şi  în  direcţia  aceasta.  Ea  va  aduce 
cu  sine  înainte  de  toate  o  conservare  şi  multiplicare  a  energiilor 
noastre.  De  sigur  şi  altceva /»  Oare  ce?  întrebăm  noi. 

La  acestea  autorul  articolului  din  « Gazeta  Transilvaniei » 
(Nr.  72)  care  iscăleşte  «Un  preot  unit»,  răspunde  că  rar  i-s7a 
întâmplat  să  vadă  «lucruri  aşa  de  întoarse  şi  contrare  interese¬ 
lor  adevărate  ale  neamului  nostru...  In  această  ţară  sunt  o  mul¬ 
ţime  de  confesiuni.  înmulţirea  nici  uneia  nu  e  insă  spin  în  ochii 
scriitorului  acelui  articol  —  numai  biserica  soră.  Eu  unul,  deşi 
sunt  preot  gr.-cat.  -  mărturisesc,  că  nu  m7aş  supără  dacă  ar 
fi  mai  număroasă  biserica  neunită,  nu  cu  600,000  ci  cel  puţin 
cu  6  milioane  decât  cea  unită  şi  de-ar  există  în  regat  cel  puţin 
20  milioane  Români  neuniţi!..  Prin  urmare  autorul  prezintă  ca 
o  problemă  principală  pentru  biserica  unită  propaganda  expan¬ 
sivă  în  sinul  bisericii  neunite,  ca  aşa  să  se  desdauneze  pentru 
desilpziile  amare  ce  le-a  încercat  prin  înfiinţarea  episcopiei  de 

Hajdudorogh.  Nu  cred  să  existe  acel  principiu  etic  nici  ia  pă¬ 
gâni,  în  urma  căruia  pentru  dauna  ce  ţi-a  făcut-o  cineva  să  fi 
în  drept  a  te  desdaunâ  din  averea  confratelui  tău,  a  sângelui 
din  sângele  tău.  Ei  bine,  bieţii  noştri  credincioşi  gr.  cat.  săraci 
merg  în  România.  Acolo  sunt  hrăniţi,  adăpostiţi,  nimeni  nu  le 
atacă  nici  credinţa,  cu  atât  mai  puţin  limba  şi  naţionalitatea. 
Când  se  întorc  readuc  simţămintele  naţionale  în  vigoare  şi  cele 
religioase,  cum  le-au  dus.  In  ei  nu  am  perdut  nimic». 

Cu  privire  la  asigurările  ce  tocmai  în  aceste  zile  s’ar  fi 
dat  la  Vatican,  articolul  din  «Gazeta  Trans.»  zice:  «Cetind  aceste 
şire,  ori  te  podidesc  lacrimile,  ori  îţi  vine  să  zâmbeşti.  Numai 
ieri-alaltăieri  am  văzut  cât  plătesc  astfel  de  asigurări  şi  azi  tot 
mai  sunt  oameni  cari  voesc  să  ne  îmbete  cu  ele.  Dacă  astfel 
de  elucubraţii  ar  fi  apărut  în  presa  compatrioţilor,  amintită  de 
autor  mai  sus,  am  fi  în  curat.  Scopul  lor  ar  fi  acela,  ca  să  ne 
întoarcă  privirea  în  altă  parte,  să  ne  pună  în  o  luptă  cu  cea¬ 
laltă  parte  a  neamului  român,  ca  aşa  ei  să-şi  poată  extinde  stă¬ 
pânirea  peste  noi.  Dar  ce  să  poţi  zice  de  un  preot  unit  care 
te  îndeamnă  în  o  astfel  de  direcţie? 

«Autorul,  spre  a-şi  dovedi  dreptatea  cauzei,  se  provoacă 
la  compatrioţii  noştri,  cari  au  în  ţară  societatea  «Sf.  Ladislau».  Aci 
se  pune  întrebarea :  oare  în  acelaş  raport  suntem  şi  noi  cu  fraţii 
din  regat?  Compatiioţii  sub  masca  religioasă  urmăresc  scopuri 
politice,  ei  voesc  conservarea  caracterului  naţional  etnic  al  po¬ 
pulaţiei  maghiare  rătăcite  în  România,  pe  care  lucru  noi  n’avem 
de-al  face,  căci  —  precum  am  zis  -•  nimeni  acolo  nu  slăbeşte 
alipirea  la  naţionalitatea  română,  ci  o  întăreşte;  nimeni  nu  le 
atacă  religia.  Noi  prin  urmare  n'avem  să  urmărim  scopuri  po¬ 
litice  acolo». 

La  propunerea  autorului  articolului  din  «Cultura  Creştină», 
ca  să  se  înfiinţeze  un  fond  pentru  ridicarea  de  biserici  şi  în¬ 
fiinţarea  de  parohii  unite  în  ţară,  preotul  din  «Gazeta  Trans.» 
răspunde  că  de-ar  fi  numai  parale  cât  de  multe,  căci  sunt  destule 
trebuinţe  interne  în  biserica  unită  cari  cer  satisfacere.  Spre 
pildă:  «O  mulţime  de  comune  sunt,  cari  de  zeci  de  ani  nu  au 
nici  o  şcoală.  O  mulţime  de  şcoale  ni-s’au  închis...  Să  cere  în 
o  mulţime  de  comune  deschiderea  de  noui  şcoli  şi  noui  sta¬ 
ţiuni  docetitale.  Gimnaziile  ce  le  avem  nu  ne  ajung...  Dar  apoi 
câte  comune  sunt  chiar  fără  preoţi,  unde  nimeni  nu  duce  altă 


62  — 


vorbă  românească  decât  preotul  care  la  2—3  săptămâni  face 
o  liturgie  în  fugă,.  Sunt  comune  unde  tinerimea  are  de  tot 
puţine  cunoştinţe  de  limba  maternă...  Oare  nu  avem  păcate  de 
moarte  că  nu  înfiinţăm  o  societate  pentru  a  face  posibilă  cu¬ 
noştinţa  limbei  materne  rituale...  Multe  aş  mai  puteâ  zice  în 
această  privinţă,  dar  termin  cu  acea  observare,  că  o  societate 
a  căreia  existenţă  e  ameninţată  în  internul  ei,  până  nu  s’a  în¬ 
tărit  acolo  deplin,  comite  o  sinucidere,  alergând  după  propa¬ 
gandă  în  afară.  Timpurile  sunt  grele  pentru  toţi.  Inimicii  ni-se 
înmulţesc.  Garanţa  existenţei  noastre  ca  popor  —  şi  ca  uniţi 
—  e  numai  in  unitatea  tuturor  elementelor  româneşti,  în  lupta 
pentru  conservarea  firei  noastre  etnice  naţionale.  Confesiona¬ 
li  smul  e  crimă  de  leză-românism ». 

Am  reprodus  anume  pe  larg  cuprinsul  acestor  două  arti¬ 
cole,  pentrucă  în  ele  se  oglindesc  foarte  bine  două  moduri  de 
a  vedea,  două  mentalităţi  diferite  cari  se  găsesc  în  clerul  bise¬ 
ricii  Românilor  uniţi  cu  Roma.  Una,  ultramontană  şi  ai  cărei 
reprezentanţi  se  cred  chemaţi  să  propage  papismul  în  sânul  po¬ 
porului  românesc.  Aceştia,  ne  mai  ţinând  seamă  de  condiţiile 
«unirii»,  primesc  pe  de-a’ntregul  programul  papismului  de  azi 
şi  fac  funcţiunea  teologului  iesuit  de  odinioară.  Pe  lângă  toate 
loviturile  primite  dela  scaunul  papal,  ei  nu  vreau  să  înţeleagă 
primejdia  supunerii  necondiţionate  sub  o  jurisdicţie  absolu- 
tistă  şi  străină  de  interesele  româneşti,  pe  cari  uşor  le  calcă  în 
picioare  (cum  a  fost  cazul  episcopiei  dela  Hajdudorogh)  când 
îi  vine  bine  să  mulţumească  în  acest  chip  pe  alţii,  pe  cari  îi  pre- 
ţueşte  mai  mult. 

Cealaltă ,  formată  într’un  oarecare  contract  cu  vechile 
noastre  tradiţii  de  cultură  şi  mai  ales  cu  necesităţile  actuale  ale 
vieţii  noastre  româneşti,  e  reprezentată  prin  majoritatea  preoţimii 
rurale.  La  «expasiuni  în  afară *  nu  se  cugetă,  fiindcă  ei  înşişi 
se  consideră  pe  sine  stând  inlăuntrul  «unităţii  sufleteşti  a  tuturor 
elementelor  româneşti».  Papa  pentru  dânşii  e  un  factor  care  stă 
departe  de  nevoile  arzătoare  ale  vieţii  reale  de  prin  satele  noa¬ 
stre,  dar  cu  atât  mai  aproape  se  simt  de  noi,  ceialaiţi  fraţi  mai 
numeroşi  ai  lor. 

Cetiţi  cu  atenţiune  cele  două  articole,  cugetaţi  până  în 
ultimele  consecvenţe  ideia  fundamentală  a  unuia  şi  a  celuialalt, 
analizaţi  temerile  şi  dorinţele  lor  —  şi  veţi  înţelege  şi  mai  bine, 

decum  am  putut-o  arăta  aici,  deosebirea  dintre  cele  două  men¬ 
talităţi. 

Redacţia  «Culturii  Creştine»  a  răspuns  (vezi  «Gaz.  Trans». 
Nr.  80)  preotului  unit  între  altele  că:  «In  toate  mişcările  mari 
politice,  naţionale,  culturale  româneşti  găsim  în  frunte  pe  uniţii 
noştri,  ori  cel  puţin  şi  pre  uniţii  noştri».  Nu  negăm  că  şi  pe  «uniţii 
noştri»  îi  găsim  in  fruntea  mişcărilor  româneşti, —  dar  pe  cari? 
Pe  cei  aparţinători  categoriei  a  doua,  nu  pe  reprezentanţii  ultra- 
montanismului,  cari  au  rămas  totdeauna  în  rolul  lor. 

Redacţia  «Culturii  Creştine»,  dupăce  se  laudă  cu  unele 
lucruri  din  biserica  unită,  se  provoacă  la  «fraţii  dela  Sibiiu», 
cari  ne-am  «încercat  să  străplântăm»  acele  lucruri  şi  în  ogorul 
nostru.  Lauda  d-lor  îi  priveşte;  noi  ne  rugăm  insă  să  binevo- 
iască  a  nu  ne  amestecă  întriânsa,  căci  noi,  in  modestia  noastră, 
ne  ştim  alege  foarte  bine  modalele.  Ortodoxul \ 


Pilde  şi  asemănări. 

Restabilit  Cu  ocaziunea  expediţiei  lui  Napoleon  1  în  Italia, 
oraşele  Milano  şi  Bergamo  au  trebuit  să  se  predeâ.  In  galeria 
din  Bergamo  se  găsea  un  minunat  tablou  de  Raffael,  o  madonă 
cu  pruncul  lisus.  Era  lucru  cunoscut,  că  Napoleon  trimitea  la 
Paris  in  Louvru  toate  lucrurile  de  artă  pe  cari  punea  mâna. 
Un  pictor,  al  cărui  nume  nu  ni-s’a  păstrat,  a  iscodit  o  isteaţă 
apucătură  prin  care  a  salvat  tabloul  lui  Raffael  din  Bergamo  de 
înstrăinarea  ce-I  ameninţă;  anume:  a  uns  tabloul  cu  un  uleiu 
de  coloare  întunecată,  aşa  că  nu  se  putea  distinge  ce  reprezenta 
şi  ce  valoare  artistică  aveâ.  Napoleon  a  lăsat  astfel  tabloul  unde 
Ta  găsit,  iar  pe  celelalte  le-a  trimis  la  Paris. 

După  căderea  lui  Napoleon,  tablourile  înstrăinate  au  fost 
aduse  iarăş  ia  Bergamo  şi  aşezate  la  locul  lor.  Numai  minu¬ 
natul  tablou  de  Raffael  nu  putea  fi  găsit.  Nimănui  nu-i  trecea 
prin  gând  ce  s’a  întâmplat  cu  el.  Dar  după  trecere  de  50  de 
ani,  uleiul  a  început  a  se  crepâ  şi  după-ce  a  fost  şters  cu  pre- 
cauţiune  de  pe  tablou,  privitorii  au  putut  admira  din  nou  cap- 
d’opera  lui  Raffael. 

Dar  tu,  chipul  Iui  Dumnezeu  în  om,  cât  eşti  de  acoperit 
de  uleiul  înclinărilor  rele  şi  al  păcatelor  de  tot  felul !  Unde 

sunt  mânife  cari  să  te  curăţe?  Numai  mânile  Domnului  nostru 
pot  să  facă  din  chipul  murdărit  o  operă  de  artă,  mai  strălucită 
decât  ale  tuturor  artiştilor  din  lume. 

Dar  spre  aceasta  trebue  să  coniucre  şi  omul,  deschizân- 
du-şi  inima  înaintea  artistului  aducător  de  mântuire. 

* 

La  văpsitor..  Un  om  s'a  dus  ia  un  văpsitor  cu  o  bucată 
de  pânză  albă,  ca  să  i-o  văpsească  în  negru.  Atât  de  mult  i-a 
plăcut  cum  lucră  văpsitorul,  încât  nu  peste  mult  timp  acelaş  om 
a  venit  cu  o  bucată  de  pânză  neagră,  ca  să  i-o  văpsească  în 
alb.  Văpsitorul  însă  i-a  răspuns:  «O  bucată  de  pânză  e  întocmai 
ca  numele  bun  al  unui  om:  poate  fi  văpsit  în  negru,  dar  nu 
poate  fi  făcut  iarăş  alb». 

Calomniatorul  este  un  văpsitor,  care  văpseşte  în  negru  ca¬ 
racterul  oamenilor.  La  acest  lucru  se  pricepe  bine,  dar  ceeace 
a  înegrit  odată  nu  mai  este  în  stare  să  facă  iarăş  alb. 

* 

O  observaţie  nebăgată  în  seamă.  Erasm  de  Rotterdani, 
celebrul  umanist,  povesteşte  următoarea  întâmplare: 

Un  olandez  intrase  într’o  ospătărie  ca  să  iee  masa,  căci 
erâ  foarte  flămând.  Cum  se  aşezase  prea  aproape  de  cuptor  şi 
era  foarte  ocupat  cu  mâncarea,  nici  n'a  observat  că  haina  de 
pe  el  luase  foc.  Un  o.aspe  dela  masa  vecină  vrând  să-l  facă 
atent,  îi  zise:  «am  să-ţi  spun  ceva».  Dar  olandezul,  care  nu  voia 
să-şi  întrerupă  plăcerea  consumaţiei,  îi  răspunse:  «Judecându-te 
după  expresia  feţii,  nu  ai  să-mi  spui  un  lucru  îmbucurător,  te 
rog  deci  să-l  amâni  până  după  masă».  Vecinul,  fireşte,  a  tăcut, 
iar  haina  olandezului  ardea  mai  departe.  —  Dupăce  a  isprăvit 
şi  cea  din  urmă  mâncare,  olandezul  îi  zise  vecinului  său:  «acum, 
prietene,  te  rog  să-mi  spui  ceeace  voiai  mai  înainte».  Ne  putem 
închipui  ce  faţă  va  fi  făcut  olandezul,  când  a  aflat  că  o  bună 
parte  din  haina  lui  erâ  prefăcută  în  cenuşă.  învinuirile  ce  i  le 
aducea  vecinului  său  erau  zadarnice,  căci  acesta  îl  făcuse  atent 
din  bună  vreme,  dar  nu  l-a  băgat  în  seamă. 

Aşa  sunt  destui  oameni  cari  şed  la  masa  vieţii  şi  nici  nu 
se  mişcă,  când  le  aduci  aminte  de  mântuirea  sufletului  şi  de 
focul  ce-i  aşteaptă.  Când  focul  li  s’a  urcat  până  în  conştiinţă 
şi  îi  arde  amar,  abia  atunci  încep  să  ocăre  pe  alţii  ori  chiar  pe 

Dumnezeu,  că  nu  le-a  atras  atenţia  mai  curând.  —  O  de  câteori 
au  fost  făcuţi  atenţi,  dar  n’au  luat  aminte,  fiindcă  inima  lor  eră 
legată  de  lume  şi  de  plăcerile  ei. 

* 

Trebuieşte  un  conducător!  Profesorul  englez  Drummond, 
un  naturalist  cu  convingeri  religioase,  a  fost  rugat  să  se  inte¬ 
reseze  de  un  birjar  care  se  dăduse  cu  totul  patimei  beţiei.  O 
bună  ocazie  i  se  oferi  profesorului,  când  beţivul  birjar  îl  ducea 
la  gară. 

„Frumoşi  cai  ai  d-ta"  —  îi  zise  profesorul  —  „dar  ce  ai 
face  dacă  s’ar  speria  şi  nu  i-ai  mai  putea  stăpâni  cu  puterea 
d-tale?" 

„Aş  desface  opritoarea"  —  zise  birjarul. 

„Dar  sa  zicem  că  opritoarea  s’ar  rupe,  ce  ai  face  atunci?" 

„Ah,  atunci  n’aş  mai  puteâ  face  nimic". 

„Dar  dacă  lângă  d-ta  ar  şedea  un  altul,  mai  tare  decât 
d-ta,  ce  ai  face  atunci?" 

„Repede  i-aş  da  lui  frânele"  —  răspunse  birjarul. 

Drummond  întoarse  atunci  vorba  şi-i  spuse  birjarului  drept 
în  faţă,  că  e  un  nenorocit,  căci  şi-a  pierdut  puterea  asupra  pa¬ 
timilor  sale  de  nu  le  mai  poate  stăpâni.  „Dar  să-mi  crezi,  con¬ 
tinuă  profesorul,  este  unul  mai  puternic  decât  d-ta  şi  care  vine 
lângă  d-ta  ca  să-ţi  conducă  frânele  vieţii,  l-le  vei  da  Iui?"  Bir¬ 
jarul  înţelese  vorba  şi-i  zise  profesorului:  „Astăzi  încă  pun 
frânele  vieţii  mele  în  mânile  Mântuitorului". 

* 

Mântuit  prin  cartea  de  rugăciuni.  Un  subofiţer  silezian, 
care  a  luptat  în  armata  germană  în  contra  Ruşilor,  a  fost  lovit 
de  un  şrapnel  tocmai  în  mijlocul  spatelor,  a  rămas  însă  totuş 
nevulnerat.  Plumbul  a  trecut  prin  vasul  de  tinichea  şi  prin  raniţă, 
dar  s’a  oprit  în  cartea  de  rugăciuni  pe  care  subofiţerul  o  pri¬ 
mise  la  plecare  dela  evlavioasa  lui  mamă  şi  pe  care  a  purtat-o 
pretutindenea  cu  sine.  Revista  germană  « lllustrirte  Leipziger 
Zeitung *  a  dat  o  bună  reproducere  fotografică  a  acelei  cărţi 
de  rugăciuni.  Cu  o  sticlă  măritoare  se  poate  vedea  că  este  o 
carte  jidovească  de  rugăciuni,  având  pe  o  faţă  rugăciunile  în 
jidoveşte,  iar  pe  cealaltă  faţă  în  traducere  nemţească.  Sus  pe 
o  pagină  se  poate  ceti  titlul:  «Morgengebet»  (rugăciune  de 

dimineaţă),  iar  în  locul  în  care  s’a  oprit  plumbul  se  găsesc  cu¬ 
vintele:  «Dennoch  sind  wir  dein  Volk,  Genossen  deînes  Bundes, 
Sohne  deines...  dem  du  die  schonste  Verheissuug  aut  dem 
Berge  Moriah  gabst  (Totuş  suntem  noi  poporul  tău,  părtaşi  ai 
legământului  tău,  fii  ai . . .  tău,  căruia  i-ai  dat  pe  muntele  Moria 
cea  mai  frumoasă  făgăduinţă»). 

E  foarte  semnificativă  această  întâmplare.  Dar  poate  că 
nu  fiecare  rugăciune  pe  care  o  mamă  evlavioasă  o  dă  tipărită 
fiului  ei  ori  cu  gura  ei  o  prezintă  zilnic  înaintea  Tronului  dum- 
nezeesc,  mântueşte  într’adevăr  vieaţa  pământească  a  acelui  fiu; 
dar  acea  rugăciune  poate  face,  mai  mult  decât  alte  mijloace, 
ca  sufletul  fiului  să  fie  păstrat  cu  credinţă  pentru  făgăduinţa 
cea  mai  mare,  pentru  vieaţa  de  veci.  Acesta  e  cel  mai  mare 
efect  al  rugăciunii  unei  mame  pentru  iubitul  ei  fiu. 

Pâne,  nu  piatră!  Intr’un  oraş  din  Germania  se  pornise 
o  mişcare  pentru  ridicarea  unui  monument  în  amintirea  celor 
căzuţi  în  răsboiu.  Ca  un  răspuns  la  această  mişcare,  ziarul 
« Miinchen-Augsburger  Abendzeitung »  a  primit  din  cercurile  ofi¬ 
ţerilor  spre  publicare  următorul  apel: 

„Vă  mulţămim  pentru  onoarea  ce  voiţi  să  o  arătaţi  eroilor. 
Dar  numai  într’un  chip  puteţi  să  o  manifestaţi:  prin  o  largă  şi 
continuă  ajutorare  a  celor  rămaşi  pe  urma  eroilor  căzuţi  In 
răsboiu,  a  orfanilor  şi  văduvelor.  Pentru  scopul  acesta  destinaţi 
banii  pe  cari  voiţi  să-i  cheltuiţi  cu  monumentul.  Puneţi  acei 
bani  ca  temelie  unei  fundaţii  pe  care  o  înfiinţaţi  cu  posibilă 
grăbire  şi  o  sporiţi  cu  posibilă  dărnicie.  Căci  numărul  celor 
rămaşi  nevoieşi  va  fi  mare,  dar  tot  pe  atât  de  mare  va  fi  şi 
ruşinea  voastră,  dacă  îi  veţi  lăsă  să  moară  de  foame.  Daţi  pâne 
în  loc  de  piatră,  iar  dacă  totuş  mai  vreţi  să  faceţi  ceva,  atunci 
scrieţi  numele  fraţilor  voştri  căzuţi  în  luptă  pe  table  simple,  pe 
cari  le  aşezaţi  în  bisericile  voastre*. 

* 

^La  Gravelotte.  Un  soldat,  care  a  luat  parte  la  straşnica 
luptă  dela  Gravelotte,  povesteşte  următorul  episod: 

Regimentul  nostru  a  fost  ţinut  în  rezervă  timp  mai  înde¬ 
lungat  în  şanţuri  bine  apărate,  de  unde  însă  vedeam  pe  o  lungă 
întindere  lupta  ce  se  desfăşură  în  faţa  noastră.  Cu  groază  în 

suflet  priveam  perderile  mari  ce  le  pricinuiâ  focul  francez  în 
şirurile  trupelor  germane  ce  înaintau  spre  St.  Privat.  Atunci  în 
goana  nebună  a  unui  cal  acoperit  de  spume,  sosi  un  sol,  care 
ne  aduceâ  şi  nouă  porunca  să  înaintăm  în  spre  locul  de  unde 
duşmanul  ne  împărţeâ  moartea.  Această  poruncă  pentru  mulţi 
dintre  noi  însemnă  ceasul  cel  din  urmă. 

In  acele  clipe  de  o  gravă  seriozitate,  căpitanul  nostru  păşi 
în  faţa  companiei,  ne  privi  drept  în  ochi  şi  apoi  ne  zise:  „Celce 
are  să-şi  limpezească  vre-un  lucru  înaintea  lui  Dumnezeu,  acela 
să  o  facă  imediat,  căci  peste  cinci  minute  are  să  fie  prea  târziu. 
Descoperiţi!  La  rugăciune  1“ 

Aceste  cuvinte  ale  căpitanului  ni-au  pătruns  până  în  adâncul 
inimei  noastre.  Nu  cred  să  ne  mai  fi  rugat  vre-odată  cu  atâta 
pătrundere  şi  sinceritate,  ca  atunci.  Eu  îi  voiu  fi  căpitanului 
pururea  recunoscător  pentru  sfinţenia  acelor  clipe  de  concen¬ 
trare  în  rugăciune. 

In  clipele  din  urmă  ale  vieţii  ne  putem  găsi  însă  şi  noi, 
cari  nu  stăm  în  ploaia  de  gloanţe.  De  aceea,  dacă  avem  vre-un 
lucru  nelimpezit  cu  Dumnezeu,  să  ascultăm  şi  noi  de  sfatul 
căpitanului  dela  St.  Privat. 


MIŞCAREA  LITERARĂ. 

Mărturisirea  ortodoxă  a  bisericii  catolice  şi  aposto¬ 
lice  de  Răsărit,  edată  după  traducerea  arhimandritului  Filaret 
Scriban,  de  cătră  Dr.  Pavel  Roşea.  Sibiiu  1914.  Preţul  cor.  2*50. 

Scrierea  aceasta,  care  este  principala  carte  simbolică  şi  cu 
autoritate  normativă  în  întreaga  biserică  ortodoxă,  în  mitro¬ 
polia  noastră  a  fost  răspândită  întFo  traducere  publicată  de  Dr. 
Barbu  Constantinescu  în  a.  1877  în  Sibiiu.  Exemplarele  acestei 
ediţiuni,  întrebuinţate  în  unele  şcoli  ca  manual  pentru  învăţă¬ 
mântul  religios,  în  timpul  din  urmă  s’au  epuizat  şi  astfel  s’a 
ivit  necezitatea  unei  noi  ediţiuni.  Aceasta  nu  doar  din  cauza 
că  Mărturisirea  ortodoxă  ar  fi  foarte  potrivită  ca  manual  din  re- 
ligiune,  căci  nu  este,  —  ci  fiindcă  fiecare  biserică  ortodoxă 
trebue  să  aibă  această  însemnată  scriere  într’o  ediţie  a  sa.  Dar 
celce  cunoştea  traducerea  făcută  de  Dr.  Barbu  Constantinescu, 
acela  înţelegea  că  nu  eră  de  recomandat  o  nouă  ediţie  a  acelei 

traduceri,  căci  se  înstrăinase  prea  mult  de  limba  cărţilor  noastre 
bisericeşti.  Cerinţei  din  urmă  îi  satisface  mai  bine  traducerea 
datorită  arhim.  Filaret  Scriban,  care  a  şi  fost  luată  de  bază  la 
ediţia  publicată  acum  sub  îngrijirea  dlui  Dr.  Pavel  Roşea.  Dar 
traducerea  arhim.  F.  Scriban  era  prea  veche  pentru  timpul  nostru, 
de  aceea  multe  achaisme  şi  întorsături  vechi  de  fraze  au  tre¬ 
buit  înlocuite.  Pe  lângă  aceasta,  textul  nouei  ediţiuni  a  fost  co- 
laţionat  cu  originalul  grecesc  şi  cu  o  traducere  latină  şi  alta 
germană,  şi  astfel  s’a  publicat  o  bună  ediţie  românească  a 
Mărturisirii  ortodoxe.  Pe  lângă  prefaţa  cu  lămuririle  editorului, 
se  publică  şi  prefaţă,  cum  şi  o  scurtă  biografie  a  lui  Petru 
Movilă,  celebrul  mitropolit  al  Chievului,  român  de  origină,  şi 
autorul  Mărturisirii  ortodoxe  —  tot  după  ediţia  arhim.  Filaret 
Scriban. 

« 

Vasile  Lascar,  1852 — 1907,  de  M.  Theodorian-Carada. 
Bucureşti  1913.  Preţul  2  Lei. 

* 

Evenimente  actuale  din  biserica  catolică,  de  arhim. 
luliu  Scriban ,  directorul  Seminarului  Central  din  Bucureşti. 
Sibiiu  1915. 

* 

Chestiuni  vitale,  traducere,  după  Franck  Thomas,  de 
Dimitrie  /.  Cornilescu.  Sibiiu  1914.  Preţul  1  cor.  50  bani. 

Aceste  două  scrieri  au  fost  extrase  în  volum  din  «Revista 
Teologică»,  prin  urmare  cetitorii  acestei  reviste  le  cunosc  şi, 
nu  ne  îndoim,  se  bucură  că  le  pot  avea  într’un  mănunchiu. 

Scrierea  păr.  arhim.  I.  Scriban  ne  introduce  într'o  serie  de 
mişcări  şi  probleme  actuale  din  vieaţa  bis.  rom.-cat.  şi  prin  felul 
cum  le  tratează,  ne  deschide  orizonturi  largi  de  vedere  asupra 
acţiunei  spiritului  creştin  în  lume.  Autorul  stă  pe  punctul  de 
vedere  ortodox,  tocmai  din  această  cauză  tratează  chestiunile  cu 
toată  obiectivitatea. 

Traducerea  dlui  D.  I.  Cornilescu,  ţinută  într'o  limbă  ro¬ 
mânească  limpede  şi  frumoasă,  ne  dă  atrăgătoarele  conferinţe 
religioase  ale  vestitului  predicator  Franck  Thomas.  O  distinsă 
însuşire  a  acestor  conferinţe  constă  într’aceea  că  prezintă  ade¬ 
vărurile  religioase  într’o  formă  potrivită  cu  trebuinţele  sufle¬ 
teşti  şi  cu  modul  de  cugetare  a  omului  de  astăzi. 

CIESOZISriOJL. 


Pentru  cetitori.  Rugăm  pe  ono¬ 
raţii  cetitori  cari  au  achitat  abonamen¬ 
tul  întreg  pe  acest  an  să  binevoiască 
a  fi  cu  puţină  răbdare,  căci  premiile 
promise  se  vor  expedâ  în  zilele  pro¬ 
xime.  (<- Procanonul  lui  Petru  Maior* 
şi  ■  îndrăzniţi,  eu  am  biruit  lumea,*  pre¬ 
dici  pentru  timpul  răsboiului). 

La  rugarea  mai  multor  cetitori 
prelungim  până  la  10  Maiu  st.  v.  ter- 
minul  până  la  care  cei  cari  vor  achită 
întreg  abonamentul  pe  acest  an,  vor 
putea  reflectă  la  premiile  promise.  Deci 
ceice  doresc  să  le  aibă,  să  grăbească 
cu  trimiterea  abonamentului. 

In  corpul  acestui  număr  al  re¬ 
vistei  e  alăturat  şi  Sumarul  pe  anul 
trecut. 

O  mişcătoare  mărturisire  de 
credinţă  a  făcut  în  publicitate  scriito¬ 
rul  francez  Lavredan,  care  până  acum 
ş’a  bătut  joc  de  cele  sfinte.  E  urmă¬ 
toarea  : 

'  Eu  mi-am  bătut  joc  de  credinţă, 
ţinându-mă  om  înţelept.  Dar  această 
bătaie  de  joc  nu  m’a  înveselit  de  loc, 
când  am  văzut  Franţa  plângând  şi  sân¬ 
gerând.  Am  stat  la  marginea  drumului 
când  au  plecat  ostaşii  şi  vâzându-i  cu 
câtă  bucurie  merg  în  faţa  morţii,  i-am 
întrebat:  «Ce  vă  face  atât  de  veseli?» 
Ei  au  început  să  se  roage,  zicând: 
-Cred  într’unul  Dumnezeu.» 

Am  înşirat  jertfele  ce  le-a  adus 
poporul  nostru  şi  am  văzut  cum  ru* 
gându-se  le-au  luat  bieţii  oameni  asu¬ 
pra  lor:  atunci  am  înţeles  că  e  cel  mai 
mângâietor  lucru  să  ai  o  patrie  vecinicâ, 
care  străluceşte  în  iubire,  pe  când  cea 
pământească  s’a  înfierbântat  de  mănie. 

Cât  de  arzătoare  şi  grozave  sunt 
ranele  nnui  popor,  în  cari  nu  curge, 
ca  un  balsam  vindecător,  nici  un  picur 


din  sângele  acelui  minunat,  acelui  mi¬ 
nunat...  —  ah,  nu  sunt  în  stare  să-i 
pronunţ  numele!  —  căci  El  a  fost  aşa 
de  bun,  iar  eu  atâta  de  râu.  Ce  s’ar 
alege  de  Franţa,  când  fiii  ei  n’ar  mai 
avea  credinţă  şi  femeile  ei  nu  s’ar 
rugă?!  Artileria  încrederii  în  Dumne¬ 
zeu  va  birui  în  acest  râsboiu. 

Trecutul  Franţei  a  fost  mare, 
câtă  vreme  a  avut  credinţă.  Prezentul 
Franţei  e  o  mizerie.  Oare  va  fi  mai 
bun  viitorul?  Acesta  e  în  mâna  lui 
Dumnezeu.  Un  întreg  popor  de  morţi 
acopere  câmpul.  Cât  de  greu  e  să  ră¬ 
mâi  şi  în  mijlocul  acestui  cimiter  na¬ 
ţional  un  ateu!  Eu  nu  pot,  nu  pot! 
Eu  m’am  înşelat  şi  v’am  înşelat  şi  pe 
voi  toţi,  cari  ml-aţi  cetit  cărţile  şi  mi-aţi 
cântat  cântecele.  A  fost  o  nebunie,  o 
ameţeală  un  vis  pustiu.  Eu  văd  moartea 
şi  strig  după  vieaţă.  Manile  înarmate 
aduc  moarte.  Mânile  rugătoare  aduc 
vieaţa ! 

O  Franţă,  Franţă,  întoarce-te  )a 
credinţa  din  zilele  tale  cele  frumoase ! 
A  fi  părăsit  de  Dumnezeu  înseamnă 
a  fi  pierdut.  Nu  ştiu  de  voiu  mai  trăi 
şi  mâne,  dar  mă  simt  dator  să  spun 
prietenilor  mei:  Lavredan  nu  îndrăz¬ 
neşte  să  moară  ca  ateu.  Nu  frica  de 
iad  m’a  întors  la  credinţă,  ci  gândul 
acesta:  Este  un  Dumnezeu  şi  tu  stai 
departe  de  el.  Saltă  şi  te  veseleşte 
suflete  al  meu,  că  a  sosit  clipa  în  care, 
căzând  în  genunchi,  pot  spune:  «Cred, 
cred  în  Dumnezeu,  cred,  cred!»  Acest 
cuvânt  e  cântarea  de  dimineaţă  a  ome¬ 
nirii.  Ceice  nu-1  cunoaşte,  pentru  acela 
e  tot  noapte». 

„Sfântul  Apostol  Petru  la  Sf. 
Sinod  din  Bucureşti".  Sub  acest  titlu, 
foarte  sugestiv,  d-1  M.  Theodorian ,  ad¬ 
vocat  din  Bucureşti  trecut  dela  ortodo- 

xie  la  biserica  papală,  publică  în  «Ctf/- 
tura  Creştină »  Nr.  2  a.  c.  dela  Blaj  un 
articol,  în  care  spune  că  unul  dintre 
membrii  sfântului  Sinod  din  Bucureşti 
ar  fi  cerut  să  nu  se  mai  publice  în 
noile  ediţiuni  ale  cărţilor  bisericeşti 
atributele  de  onoare  ale  apostolului 
Petru,  cum  e  d.  ex.  acela  de  «ver- 
hovnic»,  dar  că  acestei  cereri  i-s’a 
opus  I.  P.  S.  Sa  mitropolitul  primat. 

N’avem  la  dispoziţie  actele  Sf. 
Sinod,  ca  să  ştim  cum  a  decurs  dis¬ 
cuţia  asupra  acestei  chestiuni.  Ştim 
însă,  că  se  face  un  nemai  pomenit 
abuz  ca  cărţile  noastre  bisericeşti,  când 
prin  interpretări  osândite  de  orice  re- 
gule  ermeneutice  sănătoase,  din  câte 
un  cuvânt  al  acelor  cărţi  se  făureşte 
argumentul,  că  în  ele  s’ar  fi  găsind 
dogme  specific  papiste,  cum  este  cea 
despre  primatul  de  jurisdicţie  al  Sf. 
apostol  Petru.  Cu  altă  ocazie  am  do¬ 
vedit  în  această  revistă  până  la  evi¬ 
denţă,'  că  aceleaşi  atribute  de  onoare 
cari  se  dau  în  cărţile  noastre  biseri¬ 
ceşti  apostolului  Petru,  se  dau  şi  altora 
dintre  sf.  apostoli,  precum  şi  unor 
sfinţi  ai  bisericei,  de  unde  —  după 
logica  d-lui  M.  Theodorian  şi  a  celor 
de  o  părere  cu  d-sa  —  ar  urmă,  că  şi 
acelor  apostoli  şi  sfinţi  le-ar  atribai 
cărţile  noastre  bisericeşti  primate  ju- 
rjsdicţionale  in  biserică. 

Ce  înţeles  au  atributele  de  onoare 
ce  se  dau  în  cărţile  noastre  rituale 
ap.  Petru,  o  spune  foarte  corect  şi 
lămurit  Petru  Maior,  care  a  studiat 
teologia  la  Roma  şi  dela  care  mulţi 
din  ceice  stau  sub  jurisdicţia  Romei, 
pot  să  înveţe  teologie.  In  preţioasa 
sa  scriere  numită  „Procanon",  Petru 
Maior  vorbeşte®  —  spre  folosul  mai 
cu  seamă  a  Românilor*  astfel: 

1  Vezi  «Revista  Teologică  anul  IU 
(1909)  pagina  325,  366—369. 

2  Ed.  Bucureşti,  1894,  pag.  35—36. 
O  ediţie  revăzută  va  apare  în  curând. 


«Drept  aceia  când  vei  ceti  în  căr¬ 
ţile  sfinţilor  Părinţi  laude  minunate 
spre  sfântul  Petru,  creade-le  toate. 
Căci  nu  e  limbă  care  să  poată  numără 
laudele  de  care  el  întru  apostolîa  sa 
s’au  făcut  vreadnic.  Iar  când  vei  auzi 
dând  titluri  Sf.  Petru  şi  laude  care  se 
văd  a  însemnă  lui  Petru  o  fi  dată  mai 
mare  putearea  decât  celorlalţi  apostoli, 
sau  Petru  a  fi  dascăl  celorlalţi  apostoli, 
zică  acestea  sunt  laude,  iar  nu  dogmă. 
Căci  bine  ştia  sfinţi  Părinţi  că  nicăiri 
a  fi  dată  acea  treaptă  de  puteare  lui 
Petru,  nu  se  află.  Cumu-i  când  chiamă 
Sf.  loan  Gură  de  aur  pe  Petru  gura 
apostolilor.  Au  vei  creade  că  ceialalţi 
apostoli  n’au  avut  gură?  Că  ceialalţi 
apostoli  nu  puteau  vorbi  nemica  fără 
Petru?  Apoi  aceleaşi  titluri  care  dau 
sfântului  Petru,  le  dau  şi  celorlalţi. 
Numesc  sfinţii  pe  Petru  corifeu  (ver- 
hovnic)  apostolilor,  dar  acelaş  titlu  î*l 
aflu  dat  şi  lui  loan».  Petru  Maior  do¬ 
vedeşte  cu  câteva  citate  acest  lucru, 
apoi  încheie  aşa:  «Vezi  dar  că  sfinţii 
părinţi  acum  se  văd  a  lăudă  pe  unul 
mai  tare,  acum  pe  altul,  dară  nici 
odinioară  n’au  fost  mintea  lor  să-i 
osibească  întru  puteare,  ci  pe  toţi  cu 
dogma  îi  ţineă:  «Împodobiţi  cu  ace¬ 
iaşi  împărtăşire  şi  a  cinstei  şi  a  pu¬ 
terii»  Sf  Ciprian  în  cartea  despre  îm¬ 
preunarea  bisearicii  (De  unitate  ec- 
clesiae). 

Odoarele  mănăstirilor  din  Bu¬ 
covina  —  la  Viena.  Cetim  în  «Ro¬ 
mânul»:  Din  Cernăuţi  aflăm  că  odată 
cu  transportarea  moaştelor  sf.  loan  cel 
Nou  din  Suceava,  au  mai  fost  duse 
la  Viena,  pentru  a  fi  puse  în  siguranţă 
de  teama  invaziei  Ruşilor,  şt  odoarele 
preţioase  din  mănăstirile  româneşti 
Putna,  Dragomirna  şi  Suceviţa. 

Se  aflau  aici  preţioase  evanghe- 
listare  (câteva  manuscrise  pe  perga¬ 
ment  şi  cu  zugrăveli  de  o  rarăfrumseţă, 
dăruite  încă  de  Ştefan  cel  Mare  mă- 

năstirei  Pntna.  N.  B.)  şi  scule  biseri¬ 
ceşti  antice,  pioase  donaţiuni  ale  cu¬ 
cernicilor  Voevozi  de  pe  vremuri,  iar 
în  micul  muzeu  înfiinţat  la  Putna  de 
arhimandritul  Teofil  Pătraş  se  găseau 
multe  obiecte  de  necontestată  valoare 
istorică,  şi  toate  aceste  bogăţii  artistice 
şi  arheologice  au  fost  transportate  la 
Viena,  de  unde  cine  ştie  când  vor  mai 
fi  aduse  înapoi. 

Mitropolitul  Vladimir  de  Repta 
şi-a  dat  consimţământul  la  această  în¬ 
străinare  a  trecutului  istoric  al  Buco¬ 
vinei. 

'#Uraîn  răsboîu.  Pedagogul  Fried. 
Wilhelm  Fdrster,  profesor  în  Miinchen, 
a  publicat  (în  scrierea : « Deutsche  Weih- 
nacht.  Eine  Liebesgabe  deutscher  Hoch- 
schUler»)  un  articol  foarte  interesant 
despre :  « Hristos  şi  rdsboiul»,  din  care 
dăm  în  traducere  următoarele  părţi, 
în  cari  e  vorba  despre  ura  în  râsboin : 

«Chiar  acum  la  Crăciun  ni-se 
impune  cu  putere  întrebarea:  cum  poţi 
să-ţi  mântueşti  sufletul  în  răsboiu,  cum 
poţi  să  rămâi  în  comunitate  cu  Hristos 
în  răsboiu?  Răspunsul  la  această  în¬ 
trebare  poate  fi  numai  acesta  unul: 
eliberează-te.  de  toate  afectele  de  ură ,  fă 
ceeace  eşti  dator  să  faci  din  iubire  faţă 
de  patria  ta,  iar  nu  din  ură  faţă  de 
duşmanul  tău;  nu  este  adevărat  că  ura 
ar  fi  necesară  pentruca  prin  ea  să  ri¬ 
dici  puterea  de  ofensivă  până  la  cea 
mai  inaltă  potentă.  Precum  un  popor 
cu  o  cultură  mai  înaltă  se  dovedeşte 
superior  şi  în  ce  priveşte  capacitatea 
sa  militară  şi  puterea  de-a  suporta  cele 
mai  grele  strapaţii,  faţă  de  alt  popor 
inferior  în  cultură  şi  care  se  razimă 
numai  pe  puterea  brutală  —  întocmai 
aşa  şi  puterile  superioare  sufleteşti 
sunt  In  stare  să  înalţe  capacitatea  mi¬ 
litară  a  unei  armate  mai  mult  decât 
afectele  inferioare.  E  cunoscut  apoi  că 
trezirea  instinctelor  inferioare  parali¬ 


zează  energiile  morale  superioare  ale 
sufletului  şi  pune  în  mişcare  elemen¬ 
tele  nedisciplinate  şi  egoiste  din  om. 
Ura  desorganizeazâ,  iubirea  face  să 
crească  disciplina.  Pâtrunde-te  cu  o 
adâncă  compătimire  faţă  de  toţi  cari 
sufăr  pe  urma  acestui  răsboiu,  cari  au 
rămas  cu  inima  zdrobită  de  durere, 
cu  corpul  mutilat,  cu  casa  nimicită; 
pătrunde-te  cu  însufleţire  faţă  de  tot 
ceeace  poporul  tău  va  zidi  din  nou 
pe  ruinele  acestui  răsboiu  —  şi  apoi 
te  luptă  ca  unul  care  eşti  hotârit  la 
moarte,  ca  să-ţi  faci  partea  ta  de  da¬ 
torie,  ca  să  se  sfârşească  grozăviile  de 
astăzi  şi  să  urmeze  pacea,  care  va  face 
imposibilă  repeţirea  celor  ce  se  petrec 
acum. 

O  asemenea  purificare  de  afec¬ 
tele  mâniei  adeseori  e  mai  uşoară  pe 
câmpul  de  luptă  decât  acasă.  Cei  ră¬ 
maşi  acasă  au  inaintea  ochilor  aşazi- 
când  numai  un  «duşman  abstract,»  cei 
de  pe  câmpul  de  luptă  însă  văd  oameni 
vii,  cari  sufăr  şi  mor  ca  şi  dânşii,  uneori 
descopăr  la  duşmani  însuşiri  vitejeşti, 
ba  chiar  cavalereşti.  Astfel  realitatea 
de  pe  câmpul  de  luptă  adeseori  schimbă 
prejudiţiile  şi  părerile  cu  cari  luptătorii 
au  pornit  în  răsboiu. 

Dar  pentru  liniştea  sufletului 
într’un  timp  atât  de  agitat  in  genere 
e  de  foarte  mare  însemnătate  ca  să 
ne  purificăm  şi  de  ura  generală  în  con¬ 
tra  unor  naţiuni  întregi.  Plutirea  în 
asemenea  antipatii  cu  caracter  general 
nu  se  potriveşte  cu  acea  mare  disci¬ 
plină  a  sufletului,  prin  care  numai  ne 
vom  susţinea  superioritatea  noastră... 
Anglia  nu  ni-a  arătat  numai  pe  Lord 
Orey,  nu  numai  linguşitori  şi  oameni 
de  nimic,  cari  poartă  acest  răsboiu  pe 
conştiinţa  lor,  ci  Anglia  ni-a  dăruit  şi 
«Armata  Mântuirii»,  ni-a  dat  nepre¬ 
ţuite  puncte  de  vedere  superioare  pen¬ 
tru  tratarea  problemei  muncitorilor, 
pentru  opera  socială,  nî-a  adus  la  con- 

vingeri  mai  bune  pe  revoluţionarii 
noştri,  ni-a  îmblânzit  obiceiurile  noastre 
politice  din  partid  —  toate  acestea  nu 
le  vom  uită  nici  când  şi  aditcându-ne 
aminte  de  ele  iarăşi  ne  vom  întinde 
mâna  spre  dânsa.  Ba  ceva  mai  mult: 
noi  luptăm  pentru  acea  Anglie  mai 
bună,  când  astăzi  facem  totul  ca  să 
disciplinăm  şi  să  umilim  pe  Anglia 
cea  josnică,  care  are  acum  puterea... 
Hristos  Mântuitorul  e  cu  noi  —  şi  ca 
Mântuitor  de  ură»1... 

Sinoadele  eparhiale.  In  anul 
acesta  dintre  sinoadele  noastre  epar¬ 
hiale  s’au  ţinui  numai  cel  din  arhidie- 
ceză  şi  cel  diu  dieceza  Aradului ;  sinodul 
eparhiei  Caransebeşului,  din  cauza 
împrejurărilor  de  acolo,  nu  s’a  ţinut. 

Cele  douăsinoade,  ce  s’au  ţinut, 
au  discutat  şi  luat  hotârîri  cu  privire 
la  trebuinţele  interne  ale  respectivelor 
eparhii,  fără  să  arate  însă  deosebit 
interes  pentru  multele  probleme  de 
vieaţâ  bisericească.  Sinodul  dela  Sibiiu, 
bunăoară,  a  trecut  foarte  repede  peste 
raportul  Con  si  storul  ui  ca  senat  biseri¬ 
cesc,  s’a  oprit  însă  ceva  mai  mult  a- 
supra  chestiei  şcolilor  noastre,  luând 
măsuri  chemate  să  aducă  îndreptări 
salutare  în  viitor.  Pe  lângă  luarea  la 
cunoştinţă  a  rapoartelor  Consistorului 
cu  privire  la  zidirea  Seminarului,  a 
unui  edificiu  pe  seama  gimnaziului 
din  Brad  ele.,  merită  să  fie  amintită 
îndrumarea  dată  de  Sinod  Consista- 
rului  ca  să  stârnească  mai  departe 


1  O  sectă  protestantă  cu  orga¬ 
nizaţie  militărească  şi  care  are  mari 
merite  pentru  misiunea  internă  şi  ex¬ 
ternă  ce-o  face  cu  un  zel  rar  şi  cu 
succese  adeseori  uimitoare. 


pentru  înfiinţarea  unei  pedagogii  de 
fete.  Chestia  uniformizării  venitelor  sto- 
lare,  care  la  anumite  intervale  for¬ 
mează  obiect  de  discuţie  in  Sinod,  a 
fost  pusă  ad  acta,  fiindcă,  din  cauza 
împrejurărilor  şi  obiceiurilor  existente 
în  diferitele  părţi  ale  arbidiecezei,  nu 
se  poate  face  o  uniformizare  a  venite¬ 
lor  stotare  Deputatul  V.  Qan  a  stăruit 
pentru  înfiinţarea  de  fonduri,  din  cari 
cu  timpul  să  se  răscumpere  taxele  sto- 
lare,  iar  deputatul  R.  Albu  îşi  exprimă 
dorinţa  ca  Consistam)  să  stârnească 
pentru  ridicarea  de  case  parohiale 
pretutindenea  pe  unde  lipsesc. 

Sinodul  dela  Aiad  s’a  ocupat 
de  înfiinţarea  de  fonduri  protopopeşti, 
de  stârpirea  căsătoriilor  nelegiuite,  de 
împedecarea  răspândirii  sectarismului, 
de  ocuparea  parohiilor  vacante  şi  de 
chestia  şcolilor.  Merită  scoasă  la  iveală 
hotărîrea  pentru  reactivarea  cursuri¬ 
lor  de  vară  pentru  învăţători  —  un 
factor  foarte  folositor  pentru  complec- 
tarea  pregătirii  învâţâtorimii  noastre. 
Şi  acest  Sinod  s'a  ocupat  de  înfiinţarea 
unei  pedagogii  de  fete,  hotărind  să 
coopereze  la  pedagogia  ce  se  va  în¬ 
fiinţa  cu  concursul  celoralaite  eparhii 
ale  noastre.  O  asemenea  pedagogie 
înfiinţată  la  Lugoj  s'a  dovedit  foarte 
necesară.  Acum  e  pe  cale  să  se  în¬ 
fiinţeze  o  altă  pedagogie  gr.-cat.  de 
fete  Ia  Gherla.  Pentru  complectarea 
corpului  nostru  învăţătoresc,  care  va 
rămânea  rărit  pe  urma  râsboiului,  a- 
ceste  şcoli  vor  fi  de  mare  folos. 

Cazurile  cu  verificarea  unor  man¬ 
date  de  deputaţi  protestate  —  şi  în 
sinodul  dela  Sibiiu  şi  în  cel  dela  Arad  — 
trebuiau  evitate  din  capul  locului,  prin 
încunjurarea  iregularităţilor  comise  la 
alegeri. 


